text:
Presidente di Sindicato SADA, sr. Edward Maduro ta duna nan punto di bista di locual a tuma luga den corte cu sindicato SIWA, caminda e decision ta bin cu preocupacion pa tur sindicato na Aruba. Den un situacion caminda un CAO ta wordo kibra.
“Nos ta compronde cu nos ta den tempo di crisis pero un CAO (contracto collectivo) ta sagrado y mester tin participacion di tur partido, trahado, sindicato y dunado di trabou”, sr. Maduro ta splica.
Al contrario cu ambtenaar, nan no tin CAO pero nan tin ley, anto nan preocupacion ta cu gobierno lo sigui corta den nan salario sin avisa sindicato cu Hulanda su condicion riba mesa.
E ta menciona cu for di 20 april 2020 a informa sindicato cu lo corta den salario pero ningun momento a delibera cu sindicato pa wak unda ta miho pa corta. E ley aki a wordo pasa parlamento.
“Nos sa cu parlamento no ta bay en contra di gobierno. Parlamento cu ta e organo mas halto na Aruba cu mester ta esun cu ta manda riba gobierno, nos ta wak cu pa ultimo decadanan no ta haci nan trabou den e parti di controla y vocifera pa pueblo”, e ta expresa.
E ta duna ehempel cu si gobierno pa dia di mañan kier kita 25% di trahado, nan pasa e ley e ora parlamento ta bay acuerdo. E ta bisa cu ta para zwak y vulnerabel den e situacion dificil di crisis ‘esaki no ta duna derecho pa trapa riba trahado’.
Segun sr. Maduro ta bisa ta situacion cu ta afecta e comerciante, e dunado di trabou, cu ta duna trahado no gana di traha pasobra ningun hende ta tende nan. E ta bisa situacion asina mester ta un acuerdo mutuo.
Sr. Maduro tambe ta splica tocante awo cu gobierno a habri vacature pa trahado. Esey ta un discusion cu tabatin na 2019 tocante indexering y cu a menciona den pasado e tema di tuma hende nobo.
Locual e ta bisa cu ta algo contradictorio pa motibo cu a anuncia cu tur departamento tin tekort na personal, y esnan cu tin ta haci mas usso di overtime ‘ta conoci di yen buraco den diensten’ anto kier kita den salario pero mester personal pa tekort.
E ta bisa cu esey ta pasa awo cu ta den temporada di campaña y eleccion pa asina wak movecion. Sr. Maduro a bisa cu lo tin reunion cu nan miembronan pa haci wak kico ta bay delibera y haci.


c: text/html

text:
Aña 2020 den sentido demografico a resulta den algun fenomeno cu no ta asina yamativo riba nan mes, pero cu ta importante pa tene na cuenta. Tendencia manera mas hende di edad y menos nacemento, loke ta disminui e base cu den futuro ta traha pa paga (pension) pa esnan di edad.
Tambe mas y mas persona naci na Aruba cu ta emigra y menos cu ta bolbe, loke ta implica cu aña tras aña e poblacion conoce un cambio den su composicion, cu cada vez ta consisti mas di persona naci pafor di Aruba. Tur cifra den e articulo aki ta di CBS Aruba.
Migracion
Manera tabata di anticipa, por a mira menos inmigracion na 2020, compara cu e añanan anterior, producto di e pandemia cu a paraliza nos economia. Mientras na 2019 ainda a drenta 1.424 persona di otro nacionalidad, na 2020 esey tabata solamente 630 persona. Di otro banda, tabatin un salida di Aruba un poco mas fuerte, unda 530 persona di otro nacionalidad a bandona Aruba, mientras cu na 2019 a sali 479. En total a sali di Aruba na 2020 3.113 persona, di cual e gran mayoria tabata di nacionalidad Hulandes; solamente 20% tabata di otro nacionalidad.
Tuma na cuenta cu den e cifranan presenta aki ta trata di persona di otro nacionalidad, legalmente na Aruba y registra oficialmente na Censo y cu despues eventualmente a sali di e registro. E no ta envolve persona no documenta cu a bandona e isla, eventualmente den acuerdo cu autoridadnan hudicial.
Di otro banda e salida di persona di nacionalidad Hulandes tabata mas fuerte cu e añanan anterior. A sali di Aruba 1589 persona Hulandes naci na Aruba of Antiyas, mientras cu 619 persona di e mesun categoria a bin establece na e isla. E cifra di salida di e categoria aki ta un poco mas halto cu e añanan anterior, 1406 persona na 2019, cu 685 persona cu a bin establece na Aruba. Esaki no ta cambia tanto na e imagen di varios aña caba, unda emigracion di hende naci na Aruba ta hopi mas fuerte cu e cantidad cu ta reestablece aki, mientras cu den e categoria di persona di otro nacionalidad nos ta mira lo contrario: mas persona di otro nacionalidad ta drenta anualmente, mientras relativamente poco ta bandona Aruba.
Nacemento ta sigui baha
Durante ultimo decada y mey por mira un tendencia constante di menos nacemento, cu a baha di mas di 1400 nacemento te na alrededor di mil nacemento den ultimo añanan. 2020 a marca un record nobo cu solamente 829 nacemento,, mientras cu 2018 y 2019 ainda tabata na resp. 1028 y 1029 nacemento. E tendencia aki ta keda refleha tambe den e cifranan di e poblacion en general, unda e poco nacementonan tin influencia fuerte den e categoria di 0-4 aña y 5-9 aña, visible den e tabel presenta aki. Cu e cambionan aki tin consecuencia numerico bastante rapido por mira ora compara e cifranan di 2017 cu 2020. Den tres aña di tempo, di fin di 2017 pa fin 2020, tin 1164 mucha menos den e categoria di 0-4 aña. Esaki tin entre otro consecuencia pa enseñanza, unda den kleuteronderwijs y scol basico lo sinti e demanda reduci pa e tipo di enseñanza aki.
Enbehecimeno tambe ta continua
For di e tabel 4 presenta aki por constata cu e poblacion riba 55 aña ta creciendo aña tras aña, cu resultado cu e grupo cu ta bin na remarca pa pension di behez tambe ta crece. Na 2017, cu un poblacion practicamente mes grandi cu na 2020 (111.083 na 2017 vs 111.050 na 2020), e grupo di 60 aña bay ariba tabata na 22.219, y na fin di 2020 tabata di 25.190 persona. E desaroyo aki no lo para por lo pronto; e poblacion di edad ta sigui crece te despues di 2030, y lo alcanza un total di mas di 30.000 persona. Un interogante ta keda con grandi e poblacion total lo ta pa e tempo ey, loke lo depende di tipo y ritmo di desaroyo economico.

robotstxt: allowed

filter: keep


text:
Pa e prome semester, e uniko buki ku lo bo mester ta
The IVP Introduction to the Bible.
Tin tres manera ku bo por kumpra e buki:
-
Un ebook Kindle version.* Esaki lo sali +/- 27 nafl.
-
Un hardcopy bestèl online (Amazon, IV Press) +/- 45 nafl. *not including shpping
-
Tambe por bestèl e buki via di STB. Esaki ta sali +/- 75.00 nafl max. Esaki lo kubri e gastunan di pòst.
Por favor, indika abou ki opshon lo bo tuma.
* Pa mira e kindle ebook, bo mester ta di log in pa haña akseso na e opshon ei.
** Esaki ta pa personanan ku a apliká kaba pa e seminario. Si bo no a apliká ainda, por fabor tuma kontakto ku nos prome ku bo yena e formulario aki.
Kon lo bo kumpra e buki?


text:
Prome Minister Evelyn Wever-Croes: DISCURSO NACIONAL DI PROME MINISTER Aruba ta den recuperacion y mester di nos tur
“Como Gobernante bo mester e curashi pa acepta e realidad, comprende e diferencia y goberna no cu ilusion pero cu Realismo y vision di Optimismo pa produci solucion duradero.
Ora nos a sali di punto mas critico di e pandemia, y nos a kere cu nos por recupera trankilamente, nos a wordo confronta cu otro crisis, e conflicto na Ukraina, cu efectonan devastador pa henter mundo. Prijsnan di crudo y gasolin a aumenta drasticamente den tur pais. Na Aruba tambe, pasobra nos ta importa e gasolin.
Prijsnan di productonan den supermercado tambe a cuminsa aumenta, pasobra na e país cu nan ta wordo produci tambe nan a aumenta. Y nos ta importa e productonan aki combina cu e efectonan economico.
A pesar di e realidad critico aki, nos a mantene nos vision y direccion di maneho consistentemente y ta mirando cu Aruba ta riba e caminda pa recuperacion. Nos recuperacion awor ainda ta basa riba recuperacion di nos turismo, cual ta bayendo hopi bon. Nos a cera ultimo luna, mei 2022, cu mas bishitante cu e mesun luna na 2019, y nan ta gasta mas tambe den nos economia.
Minister Dangui Oduber su maneho ta pa percura cu e tendencia aki continua, y den e caso aki nos ta calcula cu nos lo finalisa e aña aki cu un recuperacion entre 90 pa 95% di nos turismo, y otro aña, nos lo yega nivelnan di prome cu pandemia.
Nos sa cu turismo so no por carga nos economia aunke con bunita e cifranan por ta mustra awor. Mi coleganan Minister Geoffrey Wever y Glenbert Croes pa e motibo aki ta buscando mas inversion y mas desaroyo economico. Diversificacion di nos economia ta crucial, y aki nos sector di energia por hunga un papel importante. Tambe mi ministerio di infrasturctura por hunga un papel importante den esaki.
Tur esaki mester bay si den balance cu conservacion di nos naturalesa y su medio ambiente. E tera cu nos ta biba ariba no ta di nos, nos tin’e presta di nos futuro generacion, y pesey mester conserva nos tera, flora y fauna, pa nan por tin un Aruba cu calidad di bida mayan. Pa esaki mi colega Minister Ursell Arends ta preparando e maneho y legislacion.
Nos meta no ta solamente realisa un crecemento economico. Esey ta simplemente e vehiculo pasobra nos meta ta mester ta pa crea cuponan di trabao duradero, y asina crea progreso y bienestar real pa tur ciudadano di nos pais. E desaroyo aki cu nos ta busca, meser trece entradanan pa asina Gobierno por yega mas lihe na e punto di finanzas saludable y sostenible. Y nos por, pasobra prome cu pandemia nos a yega e punto aki.
Pero kisas den e dianan por scucha critica sin mucho contenido, mas bien hopi ofensa of insitigacion indirecto di oposicion cu ta trata di trece confusion y spanto den nos comunidad.
Pero mi kier bisa nos digno pueblo; nos ketu bay ta sigui mira e realidad cu hopi sentido di Realismo, Optimismo y Compromiso pa logra nos meta den e temponan turbulento cu nos ta bibando.
Lamentablemente pandemia a stroba nos di logra e meta final. Sin embargo awor, saliendo di e pandemia, a pesar di e crisis; geo politico di energia y economico, nos ta mas comprometi cu nunca pa sigui traha duro pa logra finanzas publico sostenible.
Mi colega Xiomara Maduro ta preparando, hunto cu IMF y CAft, un maneho financiero nobo, e cuadro financiero den cual Aruba lo bay bek riba e caminda di finanzas saludable.
Enseñansa ta e yabi pa hopi di e problemanan bou di nos hobennan. Colega Endy Croes su pasion ta nos mucha y hobennan, pa crea mas oportunidad di estudio pa nan.
Y a traves di e maneho di husticia y e maneho social di colega Rocco Tjon, nos lo brinda proteccion y siguridad pa tur ciudadano y nan famia.
Saliendo di e pandemia, nos ta comprometi na haci e cambio y reformanan necesario, pa Aruba por ta mas fuerte y mas resiliente, basa riba un vision di e realidad y no temor of ilusion of kisas palabranan bunita pa decora.
HULANDA
Hustamente esey tabata e tema central den e reunionnan ultimo dianan cu Hulanda: con nos por haci Aruba mas fuerte y mas resiliente, pa crea progreso y bienestar duradero pa nos ciudadanonan.
Mi mester bisa cu mi ta hopi orguyoso con e reunionnan a bay. Pa prome biaha e premiernan di Aruba, Corsou y Sint Maarten y e Secretario di Estado encarga cu Reino a bin hunto, y ta Aruba a organiza esaki, aplicando su vision di laga e realidad inspira nos, pa asina nos crea e solucionnan di awe y futuro, teniendo cuenta cu e balans di locual nos comunidad por carga.
Durante tres dia di reunionnan hopi intenso, difícil, pero cu resultadonan hopi satisfactorio.
Pa di prome, nos a yega na un acuerdo cu Hulanda con por cuminsa stop e recorte di salario di 12.6%. Aruba ta e unico pais cu a yega na e acuerdo aki, y Conseho di Minister di Reino a aproba esaki. Cu e aprobacion aki Aruba lo mester cumpli cu 4 condicion, y asina entrante juli, PUES OTRO LUNA, por paga tur persona cu ta traha den gobierno of den entidad of fundacion cu ta wordo subsidia pa gobierno, lo haya 5% riba nan salario. Y esaki lo sigui wordo paga cada luna.
E decision di Conseho di Minister di Reino diabierna ultimo tabata e prome paso.
E siguiente paso ta e ley di wever-croes-norm cu lo wordo trata pa Parlamento mayan, dialuna 27 di juni. Ohala Parlamento acepta e ley aki, cu ta pone un maximo na e salarionan halto den companianan estatal, pa asina nos por duna empleadonan publico y semi publico e 5%.
Y e ultimo stap ta un conseho di CAft riba e forma con Aruba tin pensa di compensa e gastonan adicional pa paga e 5%.
Cu poder di Dios otro siman nos ta haya e conseho ey, y nos por prepara pa haci e pagonan na juli. Ami ta considera esaki un logro hopi importante.
Otro logro ta pa loke ta e ley di Reino COHO, cu Aruba, Corsou y Sint Maarten a para tras di un alternativa pa e COHO, un opcion cu Aruba a presenta. Awor nos tin e trabou den e siguiente simannan pa hunto cu Corsou y Sint Maarten werk uit e alternativa aki, pa presente na Hulanda na luna di september.
Mi ta considera esaki tambe un logro importante, pasobra awor nos tin apertura den henter e discusion, y e posibilidad cu nos lo yega na otro alternativa cu no ta COHO.
Pues nos tin varios motibo pa ta Satisfecho, Optimista y Orguyoso.
COSNAN CU A SALI FOR DI MAN
Locual si nos mester realisa, ta cu sin cambio, Aruba lo no sali di e problemanan financiero cu nos país ta aden. Palabranan bunita pa decora un realidad no ta algo cu ni ami ni mi coleganan den gabinete ta practica.
Manera mi a bisa na comienzo di mi discurso, E Berdad no ta Semper Bunita y Beyesa no Semper ta e Berdad. Como Gobernante bo mester tin e sinceridad cu pueblo y e curashi pa; acepta e realidad, comprende e diferencia y goberna no cu ilusion pero cu Realismo, vision di optimismo y curashi pa produci solución duradero.
Pesey nos a haci varios palabracionnan cu Hulanda pa reforma riba tereno financiero, gastonan di sector publico, tereno economico laboral, husticia, cuido y enseñansa. Cada kwartaal nos ta haci palabracionnan kico mester wordo haci pa nos logra nos metanan, y despues di cada kwartaal nos ta haci un evaluacion hunto cu Hulanda, con e kwartaal a bay. Aruba ta den cumplimento cu TUR e palabracionnan.
E cambio of reformanan aki ta hopi importante, pasobra no ta un secreto cu na Aruba hopi cos a sali for di man. Y si tin un cos cu e pandemia a siña nos, ta cu nos mester ta mas organisa, mas structura, cu nos mester respeta ley y regla, y actua cu man duro contra esnan cu ta viola nos ley y reglanan. Sino nos lo sigui biba persigui pa consecuencianan negativo di erornan di pasado.
Por ehempel, nos ta mira construccionnan tur caminda sin respeta naturalesa, of construccion comercial y di residencia bruha den otro. Pesey nos a bin cu e ROPV, cu ta organisa y structura con nos ta desaroya y construi na Aruba. E ROPV ta stipula exactamente unda por bin un negoshi, y unda ta solamente pa cas.
Esaki por haci poco dolor na principio, pero e ta pa nos mesun bon. E ta pasobra nos kier pa nos yiunan y nan yiunan tambe tin un pais cu un bon calidad di bida pa biba riba dje, pa construi nan futuro feliz. Cuanto biaha bo ta wak hendenan cu a traha nan cas den un rooi, y ora awa yobe duro, nan ta haya problema. Esey awor cu ROPV no ta posible mas. Of ta construi un edificio memey den naturalesa, destruyendo nos flora y fauna, cu ROPV esaki tampoco ta posible mas.
Of un día bo ta lanta y mira e cas di bo bisiña converti den un bar of nightclub, causando molester, desordo, problema cu trafico of parkeo.
Cu e ROPV pues nos ta organiza con nos kier sigui desaroya nos pais. Y cu mecanismonan di control y di sancion, pa esnan cu viola e reglanan.
Otro ehempel ta e vehiculonan UTV y ATV, un situacion cu a sali completamente for di control, pasobra e vehiculonan aki no ta apto pa core riba nos careteranan. Nos mester regula e sector aki, pa garantisa e siguridad di tur cu ta uza nan, ya pa alivia habitantenan di cierto area di e molester cu nan ta causa. Y e regulacion ta bin cu mecanismonan di control necesario.
Otro ehempel ta e salarionan halto den cierto companianan di gobierno. Esaki ta algo di hopi aña. Compania di gobierno, por ehempel Web Elmar, Setar, Serlimar, nan tin un tarea publico. Y nan mester brinda e miho servicio “Balansa y mas Eficiente posibel” cu menos gasto. No por ta asina cu nan ta hisa algun salario, y pesey nan ta hisa e tarifanan, pa asina e ciudadano hay’e ta paga mas.
Pesey, desde cu mi a drenta den gobierno, y mi a tuma nota di kico algun director tabata gana, 2 of 3 of hasta 4 biaha mas hopi cu un minister, mi a dicidi di bin cu e wever-croes-norm, cu den principio un director di un compania estatal no por gana mas cu 130% di e salario di un minister.
E norma aki ta stipula riba Afl. 261.000, cu ta alrededor di 17 pa 18 mil florin pa luna. Si bo ta traha den un compania priva, no ta problema di gobierno contal bo paga belasting manera debe ser.
Pero si bo ta traha na un compania di gobierno, unda pueblo ta paga pa awa coriente, internet, etc. E ora e salarionan no por ta mas halto cu 130% di salario di un minister. Si tin salario mas halto cu esey, mester baha nan pa asina por baha e tarifanan cu pueblo ta paga.
E ley aki NO ta afecta esnan cu ta gana menos cu 17 of 18 mil florin pa luna, pues e empleadonan aki por ta trankil. E motibo tras di e ley aki ta pa coregi cosnan cu a sali for di man, especialmente den temporada di crisis aki, cu a laga nos mira hopi berdad cu den e mundo di awe no ta factibel ni moralmente tolerabel mas.
Y mi por bisa, cu bastante orguyo, cu tur director cu a wordo nombra den mi ministerio, tempo mi tabata minister encarga cu energía, a wordo nombra cu un salario menos di e wever-croes-norm. Kiermen TIN hende cualifica, cu ta interesa. Nos no mester tin miedo. Talves 10 pa 20 persona riba henter nos isla, lo wordo afecta. Y nos tin atencion pa e situacion aki.
Laga nos no lubida cu awor e ley aki ta un condicion pa miles di empleado publico y di fundacionnan, haya 5% di nan salario otro luna. No ban sacrifica interes y bienestar di miles di empleado.
Hopi biaha hendenan ta bisa, cu nan kier laga un miho planeta pa nos yiunan, pero ami kier pa nos enfoca tambe; con nos por laga miho yiunan pa nos planeta.
Y pesey e reformanan ta necesario. pesey nos mester atene nos mes na Realidad, Ley y Reglanan. Pesey nos mester coregi cosnan cu tabata bay robes, pa crea un futuro cu no ta persigui pa pasado, pero cu ta crea oportunidadnan nobo pa progreso y bienestar sostenible y duradero.
Aruba ta den recuperacion, y esey ta danki na nos esfuerso conhunto, pa nabega e olanan halto di temponan aki cu Realismo, Curashi y Optimismo.
Den nomber di Gobierno di Aruba, mi ta gradici bo. Ban sigui enfoca riba e desaroyo positivo di nos país. Irespecto con difícil cosnan por ta awor, solo lo sali bek y cu energia y forsa renoba, pa nos traha hunto na progreso y bienestar di tur nos ciudadanonan.


text:
Durante tratamento di presupuesto di DOW un biaha mas, manera semper mi a duna atencion special na e condicion di e careteranan di mi districto di Noord.
Durante e reunion publico mi a indica cu mi ta super contento cu trabounan di mantencion a tuma lugar riba algun careteranan principal den Noord. Un necesidad cu mi tin hopi aña ta bin ta indica. Un caminda cu a cuminsa cu ne ta esun di rotonde MFA Noord direccion Westpunt, un caminda principal y hopi importante, cu sigur tabata rekeri di un mantencion. E fase te cu Café 080 a keda finalisa y sigur a trece e alivio necesario. Gobierno a informa cu pa 2024 lo sigui cu e caminda principal aki cu ta bay te cu Westpunt. Fondonan ta limita pero contrario na 2020, 2021 y 2022 pa 2023 en adelante si Gobierno lo pone fondo pa mantencion di caminda.
Otro caminda cu ya pa algun aña mi ta pidi atencion pe pasobra e ta rekeri di atencion urgente, ta esun banda di nos high rise hotel. Den pasado Gobierno a indica cu ta den combersacion cu AHATA y demas stakeholders. E caminda aki ta den un estado basta malo y no por sigui pospone su renobacion. Banda cu e ta un caminda principal, e ta un di e caminda mas uza pa nos turistanan cual sigur por impacta con nan ta experiencia nos isla. Gobierno a indica cu e caminda aki tin prioridad na e momentonan aki, y e proyecto ta pa 95% cla. Intencion ta pa cuminsa na 2023 cu ne, unda lo drecha e caminda, pone trottoir, iluminacion y traha riba e riolering. Stakeholders y AHATA ta involucra den e proyecto.
E caminda di Frans Figaroa pa Superfood ta un otro caminda cu mester di su atencion. E ta un ader principal di Noord cu alabes ta un conexion importante cu Sasaki. Gobierno a informa durante e reunion publico cu e caminda aki tambe ta riba planning pa 2023.
Mas cu claro durante e reunion mi a accentua cu mi ta hopi contento cu e crusada na Wendy’s Palm Beach, cu a sera dia 7 di augustus di 2020, a keda comberti den un retonde. Diabierna siman pasa el a habri parcialmente pa nos automobilistanan y pa dia 23 di september e lo habri completamente. No obstante e hecho cu mi ta consciente cu Aruba su fondonan ta limita y cu embeyecemento sigur no ta un prioridad a sugeri na Gobierno pa conhuntamente cu por ehempel sector di horeca yega na un manera pa hunto haci algo bunita cu e retonde importante aki. Gobierno a indica cu mediante di Minister Maduro ta trahando riba e posibilidad di pone un obra di arte di un artista aki.


text:
Entrante 28 di maart
Di 2 Boostershot di e vacuna di COVID ta disponibel pa tur 60+
ARUBA- 28 di maart 2022. Anteriormente e segunto booster shot (di 4 vacuna) contra COVID tawata wordo duna unicamente na ciudadanonan di 70 aña of mas y na ciudadanonan di 18+ cu downsyndroom of cu ta biba den cas di cuido.
Entrante dialuna 28 di maart e segundo boostershot (di 4 vacuna) contra COVID por cuminsa wordo duna tambe na ciudadanonan di 60+ y na ciudadanonan di 18+ cu downsyndroom of cu ta biba den cas di cuido. Pa por ricibi e di segundo booster shot e ciudadano mester a ricibi su prome booster shot (di 3 vacuna) minimo 3 luna pasa of mester a recupera di COVID minimo 3 luna pasa.
Es cu ta bin na remarke pa vacuna ta tur persona cu ta inscribi na CENSO, tur persona cu tin un AZV valido, tur studiante di Aruba cu ta studia den exterior y cu ta na Aruba, tur persona cu nationalidad Hulandes cu tin minimo 1 luna na Aruba y tur otro persona cu otro nationalidadnan cu tin minimo 4 luna na Aruba. Turista no ta bin na remarke pa vacuna.
Pa mas informacion like nos Facebook page Directie Volksgezondheid DVG Aruba, subi nos website www.dvg.aw of yama nos na 2800101of 5224200


text:
Fin di aña semper ta bay acompaña pa e sorpresanan di bao kerstboom cu gobierno ta anuncia. Cu nan ta agradabel of no ta depende cu ken bo papia. Un di e sorpresanan pa e aña aki ta e anuncio cu salario minimo ta bay subi cu 2,5%, cual ta bon noticia pa e trahadonan cu e salarionan mas chikito. Pero pa e gremio comercial e ta algo dificil pa traga, ya cu nan no a ser consulta prome cu tuma e decision den forma directo. Si gobierno por bisa cu den e ronda di consulta haci cu Sociaal Economische Raad (SER) a scucha opinion di e representantenan di comercio. Pero, SER no a conseha tampoco pa aumenta cu 2,5%, sino cu solamente 1% loke tabata e inflacion den e periodo transcuri desde e ultimo aumento.
Awor, gobierno ta desea di duna mas, a base di e pensamento cu esey ta algo cu nos economia mester por carga. Y ta aki unda e opinionnan ta cuminsa diferencia. Ken tin rason? Ban tira un bista riba e situacion economico di e momento aki. Nos ta mira cu inversion en general a cuminsa cay atras den e aña cu ta cabando, principalmente basa den e incertidumbre cu gobierno mes a crea dor di no duna claridad kico ta e panorama pa 2016 en adelante, asina cu tur empresario sa unda nan ta para. E por tabata mal noticia mes, pero en todo caso claridad. Pero aparentemente ta estilo tur propio di e gobierno aki, pa laga tur hende den scur anto spera cu tur cos ta move bon di mes. Manera nos a publica anteriormente caba, 2015 ta e prome aña cu ta mira entrada di impuesto y otro entrada di gobierno cay compara cu e aña anterior, un señal hopi serio cu aumenta medida no necesariamente lo trece mas entrada aden pa gobierno, pero kisas menos. Y menos actividad economico ta significa tambe menos entrada pa e fondonan di SVb y AZV, por ehemplo.
Y kico gobierno ta haci: aumenta e peso riba comercio, beneficiando no solamente e trahado, sino su mes tambe pasobra mas volumen na salario ta significa mas entrada na impuesto y prima social y medico… No ta e trahado humilde so gobierno tin na bista, sino tambe su mes for di loke na Hulandes yama “welbegrepen eigenbelang”. Claro cu esaki ta un wega peligroso pasobra esaki por ta e señal pa hopi negoshi, cu no a pasa un aña 2015 asina bon, pa cuminsa corta den empleo pa ahusta nan payroll na e realidad nobo. Ken ta sali beneficia di esey? E trahado cu mantene su trabao y e empresario cu sa di adapta su situacion empresarial na tempo. Pero e perdedo ta e trahado sin trabao y caha di gobierno, cu al final de cuentas no ta haya loke a spera di haya na inicio. Anto ainda e golpi final no a bin ainda, cual ta e medidanan cu ta bin durante aña riba cual no a dicidi ainda.
Otro sorpresa cu nos a comenta den nos edicion di ayera ta e ‘acuerdo’ cu e compania CITGO, pa sigui delibera riba e convenio cu lo mester firma na final di e proceso. Loke a yama nos atencion ta e discusion patetico cu ta hibando cu un miembro di oposicion ta ken tin mas merito den logra reapertura di e refineria. Pa cuminsa, e no a habri ainda, y no lo habri tampoco, pasobra loke ta bay habri, eventualmente, ta un ‘upgrader’, un instalacion pa mehora crudo di Orinoco, cu ta di asina mal calidad cu no por bende sin mehora su calidad prome. Cu otro palabra, textualmente nos no por papia di reapertura di un refineria, pasobra loke ta bay tin no ta un refineria.
Banda di esey un mucha di edad cu no ta permiti bay scol ainda mes por comprende cu cierto trabao di negociacion ta gobierno so por haci’e, independientemente cu bo gusta e gobierno ey of no. Ora bo ripara cu otro persona di reputacion dudoso ta envolvi den e proceso, kico ta e balor real pa bo como politico di oposicion pa bay gaba cu abo tambe tabata envolvi, anto con. No ta miho pa aparta di e asunto aki y limita bo mes na duna acompañamento critico na kico gobierno ta haciendo? Nos ta kere cu ta pa esey ta paga un parlamentario, y no pa purba competi cu gobierno ken conoce mas hende di reputacion dudoso. En bes di e discusion bergonsoso aki lo no ta miho pa cuminsa haci e trabao berdadero di oposicion y cuminsa exigi di gobierno claridad tocante e negociacion cu e doño di e refineria, cu al fin y al cabo mester ta di acuerdo pa e refineria por pasa den otro man, cualkier cu esey por ta? Na momento cu gobierno ta entamando henter un ‘poppenkast’ di fin di aña, sin duna claridad con e asuntonan aki ta hinca den otro, ta esey na prome luga oposicion politico, si nan merece e nomber ey, ta loke nan mester haci.


text: Diasabra merdia a drenta informe di un accidente cu hende herida na e cruzada Wilhelminastraat/ Adriaan Lacle blvd., mesora a dirigi tanto polis como ambulans na e sitio. Na yegada di e patruya a bin compornde cu e chauffeur di e Kia Rio hatchback bayendo pabao den Wilhelminastraat no a duna preferencia na e Nissan March bayendo zuid den Adriaan Lacle Blvd. Debi na e impacto 3 persona a resulta levemente herida. Na yegada di e ambulans nan a atende e victimanan. Pa basta tempo caba e lusnan di trafico na e cruzada ey no ta funciona. Tur cos ta mustra cu eynan nan ta pensando di lo bay construi un rotonde (plat manera e 2nan den verbindingsweg) den un futuro cercano.


text:
ORANJESTAD – Recientemente sr. Stanley Dabian a cumpli 40 aña den servicio di gobierno. Durante un rato ameno na bureau di Minister di Finansa, Asuntonan Economico y Cultura, sr. Stanley Dabian a ricibi su decreto gubernamental corespondiente y un regalo chikito pa conmemora e fecha special aki for di Minister sra. Xiomara Maduro.
E mandatario a gradici sr. Stanley pa su trabao y e lealtad demostra na e servicio publico di nos pais Aruba como tambe a gradici Stanley pa su contribucion na nos cultura muy en particular. Masha pabien sr. Stanley Dabian.


text:
Reglanan di maneho di Auto Rijschool Bennett
01. Les di teoria ta pa maximo 2 luna.
02. Ta paga pa e les prome cu e inicio di e curso.
03. Les di core auto of otro vehiculo semper ta wordo paga adelanta
ora cu traha e cita di core.
04. Prome cu cuminsa stuur, mester paga pa e les.
05. Ora di tuma les, mester bisti DECENTE.
06. Pa les di maneho NO por bin cu slof bisti (ta strobabo den
coremento).
07. Solamente alumnonan di A.R.B. por drenta den local di duna les. No
ta permiti pa bin cu famia, amigo of partner pa bin compañabo den
les. Nan mester warda pafo. Mayornan no ta permiti pa bin cu yiu
den les. Nan mester warda pafo. Cura di A.R.B. no ta un speeltuin.
08. Corda ta prohibi pa core auto sin rijbewijs (ley).
09. Pa les di mesa (teoria) priva na A.R.B., nos ta cobra Af 50,- pa ora
10. Nos ta trata otro cu respet.
IMPORTANTE pa Cancelacion di e Rijles, SVP!
a. Ta cancela e rijles un dia prome si e persona tin les di maneho e
siguiente mainta. Si e persona tin les di maneho merdia of mas laat,
ta yama por lo menos 4 ora prome cu les, of ta percura pa haci
cambio cu un persona cu si por core na bo luga.
b. Si yama laat, A.R.B. lo cobra Af 25,- pa e ora cu a bay perdi.
(A.R.B. mester sigui cumpli cu e compromiso cu e tin cu su
instructornan).
Dialuna te cu Diahuebs
582-7717 / 731-5700 / 730-5700
Diabierna y Diadumingo
730-5700
NO SHOW pa rijles mester paga boet:
Auto Afl 25,-
Truck Afl 35,-
Trailer Afl 45,-


text:
E BOTO A LOGRA YEGA BONEIRU SANO I SALVO
KRALENDIJK — Awe mainta Kmar a keda dirigí pa e sitio kaminda nan ta stashoná boto pega ku airport. Esaki despues ku a risibi melding ku mester tin un boto biniendo for di Korsou ku a mèldu ku nan boto lo ta yenando ku awa. E boto a logra yega bon den boka di Plaza resort. Aki nan Kmar nan a presenta pa wak si tur kos ta bou di kòntròl ku e persona nan, e boto i naturalmente nan dokumento nan.
Nan ta vigilando e situashon i pa masomenos 11.30 nan lo bai saka e boto aki ku kran na Hato. Danki Dios tur hende a keda bon, i tambe ku nan a logra yega sano i salvo mirando ku si e boto a sigui yena ku hopi awa e lo por a sink.
FUENTE: LIVE 99 FM


text:
WILLEMSTAD — Kampionato di futbòl Liga MCB a kontinuá ayera ku e partido entre Hubentut Fortuna i Jong Colombia den Stadion Antoine Maduro (SUBT). Den e partido aki tabata Hubentut Fortuna ku a bai ku e viktoria ora ku nan a derota Jong Colombia ku skor di 3-1. Pa Hubentut Fortuna e golnan a keda anotá pa, Tyrone Maria, Gilbert Emperador i Pito Roosje. E úniko gol di Jong Colombia a keda anotá pa Frenly Servania.
E kampionato ta kontinuá awe nochi pa mitar di nuebe di anochi ku e partido entre Victory Boys i UNDEBA na Stadion Antoine Maduro (SUBT).


text:
Despues di e debacle cu e rapport di Carmabi cu ta mustra cu awanan na costa Zuid di Aruba ta contamina, minister Arends, a bin cu otro maneho dudoso mas. Ora ta trata di e dump na Parkietenbos deliberadamente el a scohe pa no cana e caminda normal di anuncia un maneho di desperdicio. En particular e no a anuncia ningun destaho publico pa recruta companianan local pa procesa cierto waste streams. Tampoco gobierno a anuncia cu e maneho lo encera cu e gastonan pa procesa cierto tipo di desperdicio lo bira parti di e responsabilidad di ciudadano of di tire repair shops. Ursell a scohe pa bin cu un maneho mentiroso bao di e nomber Trash2Cash. El a crea e expectativa cu e proyecto di Trash2Cash lo realisa un Economia Circular. Tur cu conoce e materia a pensa di biaha cu Trash2Cash lo duna man y pia na e filosofia Cradle to Cradle: empresanan mester a presenta un business case splicando con nan lo uza sushi (Trash) como materia prima pa crea productonan cu lo a genera un Return on Investment saludabel. Sin embargo, esaki tabata un mentira sin berouw. Empresanan a presenta proyectonan cu no ta rendabel den expectativa cu gobierno lo subsidia nan operacion.
E manera di traha aki di Ursell ta crea hopi pregunta encuanto integridad di e minsiter di Integridad. Ursell, por ehempel, a dicidi di promove riba Facebook e solucion di Jamal di Carentra pa procesa taira. Despues di a propaganda e operacion di Jamal, minister Ursell a monta un show unda cu Jamal mester a bin cu un Power Point Presentation cu su business case splicando con e por converti taira (Trash) den un producto cu lo a genera un ganashi p’e. Ta hustamente aki e rabo di porco ta krul, pasobra aparentemente e operacion di Carentra mester di un subsidio di gobierno pa haci procesamento di taira atractivo p’e. Lamentablemente nunca nos lo sa si ta Carentra a pidi subsidio of si esaki tabata e idea di Ursell. Al fin y al cabo Ursell a aplica e mesun modus operandi cu gobierno a aplica den e caso di Eagle LNG: el a rekeri pa tur hende presente den e presentacionnan di e companianan firma un non-disclosure agreement. Esaki Ursell ta yama transparencia!
Aparentemente gobierno a gusta e opcion di Carentra, pasobra gobierno a dicidi di yuda financia Carentra. Ursell a dicidi di obliga ciudadano/ tire repair shops pa paga pa benta taira afo. Ora algun tire repair shop no kier coopera cu e idea briyante di Ursell e kier rabia tambe y ta bira promove companianan cu si ta bay na su amen. Por ta ta bon pa remarca cu ora mi persona a haci un comentario riba mi FB-pagina encuanto e 3,- florin, Jamal tambe a rabia y a dicidi di post barbaridad. Enfin, henter e cuenta aki ta hole stinki, ta parce un fixmento den dia cla.
Minister Arends por a evita e aparencia di faboritismo aki door di a bin cu un maneho transparente y un destaho publico. E por a splica kico e idea di un economia circular y Cradle to Cradle ta. Cu e tremendo team di mercadeo cu Ursell tin, e por a splica ciudadano desde un inicio cu lo mester contribui financieramente na e solucion di e problema di desperdicio.


text:
REI DI TUMBA DI BISHITA SERKA MINISTER CAMELIA-RÖMER
REI DI TUMBA DI BISHITA SERKA MINISTER CAMELIA-RÖMER
Willemstad – Dia 29 di yanüari den transkurso di mainta Kòrsou su rei di tumba a hasi un bishita di kortesia serka minister Camelia-Römer. Rei di tumba Urvin Jano ta un trahadó di e ministerio di Salú, Medio Ambiente i Naturalesa. E ta traha den e departamentu ku ántes tabata milieu dienst. Dunando honor na Urvin komo trahadó di e ministerio minister tambe a duna honor na Axel Pikero ku ta traha den su gabinete. Loke ku minister ta sumamente kontentu ku n’e ta ku banda di ta dibertí otro, alegrá bida di otro ku nan kanto i músika, tur dos ta trahadó hopi serio i responsabel den nan trabou.
Minister Camelia -Römer ta boga pa salú den trabou tambe. I kiko mas ku músika ku ta alegrá hende den nan bida diario. Nos ministerio por ta gradesido di tin personanan ku mas ku na un manera ta aportá na salú riba trabou. Urvin Jano ta forma parti di e team ku ta kontrolá i supervisá kuido di nos medioambiente i naturalesa. E ta un trahadó ku ta hopi habrí pa ku su koleganan den e trabou diario, tambe e ta hasi tur esfuerso pa por kumpli mas mihó ku su trabou tur dia i ta bai tur kurso pa por duna ainda mas na su trabou. E ta un persona ku no sa falta trabou i ta na tempu semper. Su empeño pa partisipá na e festival di e aña aki a keda koroná maske ku e tabatin algun kontra tèmpo i sirkunstansha ménos faborabel paso su banda no tabata na Kòrsou. Esaki ta demostrá e seriedat ku e tin den loke e ta hasi. Su entusiasmo tabata grandi i su inspirashon a sali fo’i su trabou mes tambe. E lus pa Kòrsou i su trabou pa nos por siña wak kos un tiki mas positivo i duna aporte kaminda por. Esaki el a kompartí ku su koleganan i tur a akseptá su partisipashon i hopi a haña e chèns kaba pa felisit’é.
Den un kombersashon ameno Urvin I Axel a kompartí nan eksperensha di festival di tumba ku minister Camelia-Römer ku su kolaboradornan i tambe tim di maneho di GMN i parlamentario Renox Calmes i su kolaboradornan.
Minister Camelia -Römer ta deseá Urvin Jano, Axel Pikero i tur músiko i karnavalista hopi felisidat i alegria durante di e temporada di karnaval. Natural ku e súplika pa representá tambe e ministerio di Salú, Medio Ambiente i Naturalesa mas mihó posibel. Tambe e minister ta pidi tur hende pa komportá nan mes i kuida nan kurpa i di esnan ku nan ta responsabel pe manera nan yunan. Hasi tur kos na midí paso despues di karnaval nos ke sigui ku un bida saludabel.
Pabien tambe na nos rei/na di tumba hubenil ……….
FELIS KARNAVAL 2018.


text:
Lider di frakshon MPB, Elvis Tjin Asjoe: Maltrato Di Kachó i Dor di Kachó No ta Akseptabel!
E maltrato i deskuido di kachó na Boneiru ainda ta un problema. Siman pasá nos tur a spanta di e notisia ku a bati un kachó di manera brutu ku un chikoti i ku despues e animal a muri. Ami ta gran amigu di kachó anto e sorto di notisianan akí ta kousa hopi doló. Pero esaki no ta konta pa mi so. Nos komunidat ta haña ku ta hororoso pa tende kada biaha tokante maltrato di kachó riba e isla akí òf ku kachó a morde un hende malamente.
Den kaso di maltrato di kachó e realidat ta ku e resultado di esaki ta yega mas leu ku e kousa di sufrimentu di animal; kachó maltratá i deskuidá na nan turno ta duna kondukta desviante no akseptá di e animal. Nos ta mira kachó bandoná nan kurá pa bai ataká por ehèmpel kabritu i ta kousa asina daño emoshonal i finansiero na kriadó di animal. Ademas nos ta konstatá ku kachó ta bai aktua den forma peligroso pa peaton, deportista i tráfiko den nos besindario di kas. E kantidat di insidente ku tin kachó embolbí no ta akseptabel. No ta akseptabel ku ta ataká koredó di baiskel i skuter. No ta akseptabel ku abo komo peaton ta evitá sierto kaya, pa motibu ku ei tin kachó agresivo ta kana rònt. No ta akseptabel ku bo ta siña bo yunan ku nan tin ku kana ku un bara pa por kore ku sierto kachó den bario.
E esensia di e solushon ta kon nos ta anda ku nos kachónan. Nan ta nos animalnan di kompania i nan ta forma parti di nos bida diario. Esaki ta pidi tambe di kada doño di kachó konsiensia di responsabilidat. Kada doño di kachó ta responsabel pa edukashon di su kachó. Kada doño mester sòru tambe ku su kachó no ta kana pafó di kurá sin kontrol di doño. Kada doño mester ta dispuesto pa tuma medida ora ku kondukta di su kachónan ta duna motibu pa esaki. Ser bon doño di kachó ta kuminsá ku nos mes. Mi ta bira masha kontentu ku e hopi esfuersonan pa mehorá bienestar di kachó i e konosementu tokante edukashon di kachó. E esfuersonan ei ta bini di fundashonnan, boluntarionan, donantenan, dòkter di bestianan, trainernan di kachó i siudadanonan embolbí. Boneiru ta enormemente gradesido na boso.
MPB su prioridat – bienestar di animal
E redukshon di insidente di mordementu i di maltrato di animal mester kaba. E tópiko akí tabata parti di nos programa di elekshon pa 2019 i nos a sòru pa el a bira parti di e programa di gobernashon 2019-2023. Na febrüari 2021 ami komo lider di frakshon di MPB, huntu ku kolega Esther Bernabela (UPB), a entregá un moshon na promoshon di bienestar di animal, ku ta kontené rekomendashon konkreto i atenshon ekstraordinario pa e situashon tokante kachó. Konseho Insular a akseptá e moshon akí unánimemente
Relashoná ku e moshon Konseho Insular a konsipiá un Plan pa Atendé ku maneho di bienestar di animal i a start ku un kampaña di informashon pa doño di kachó. Pero esaki no ta tur kos. Banda di informashon ami lo ke mira mas resultado mas pronto ora ta trata di registrashon i sterilisashon di kachó. E medidanan akí ta forma e base pa mehorashon di bienestar di kachó i di siguridat pa hende.
Mantenshon i persekushon
Pero tambe mantenshon adekuado di violashon ta esensial. E falta di mantenshon di lei di maltrato di animal i di kachó agresivo ta un keho for di komunidat ku ta ripití. Ta konsiderá esaki komo insufisiente. Ami tambe ta di akuerdo ku esaki.
A base di e Ordenansa di Kachó Boneiru 1997 polis por kohe kachó agresivo ku ta kana lòs i kachó ku ta subi tereno di otro hende. Aparentemente Kuerpo di Polis Hulanda Karibense (KPCN) ta disponé di muchu tiki kapasidat pa duna prioridat na mantenshon di e ‘problemátika di kachó’. Na 2018 Defensor di Pueblo Nashonal (Nationale Ombudsman) tambe a mustra riba e punto akí. El a konsehá KPCN e tempu ei, pa teniendo kuenta ku e mèldumentu ku frekuensia haltu di kachó agresivo, pa tuma medida apropiá pa por disponé di medionan adekuado. Segun ami polis no a hasi kasi ningun kaso òf a keda sin hasi nada den esaki.
Banda di polis gezaghèber por tuma akshon a base di e ordenansa. Komo ku den kaso ku tin peliger pa òrden públiko i siguridat ku tin kachó embolbí, e por tuma medida pa para mas peliger. Ami lo ke mira mas embolbimentu di parti di gezaghèber ora ta trata aktuashon na tempu i korekto den e kasonan di kachó peligroso akí.
Banda di esaki Kódigo Penal BES ta duna e posibilidat pa persiguí deskuido i maltrato komo un krímen i pa kastigá esaki. Por kastigá un persona ku intenshonalmente ta kousa doló òf leshon na un animal òf ku ta perhudiká su salú. Ta trata den e kaso akí di duna kastigu di prisòn òf un but. Ku otro palabra: por aktua den diálogo ku Ministerio Públiko (OM) a base penal den kaso di sufrimentu i maltrato di animal, den sentido amplio di palabra.
Mi ta hasi un apelashon riba nos ‘triángulo di siguridat’, konsistiendo di gezaghèber, polis i OM, pa bai na aktua mas aktivamente i duna mas prioridat na insidente di mordementu i di maltrato di animal manera nan ta meresé di haña. Komo lider di frakshon lo mi sigui enfatisá e prioridat di MPB pa keda pidi atenshon na ámbos tópiko, tantu paden komo pafó di Konseho Insular. Pa esaki ami lo sigui buska e koperashon di tur partido embolbí i di e amigunan di animal na Boneiru.


text:
MiMami hunto cu Subway ta presenta: TOY DRIVE diasabra awor!
ORANJESTAD – Diasabra awor 14 di December pueblo henter ta invita pa e oportunidad unico pa sinti kiko ta pa duna algo cu abo no tin mester mas na un mucha cu si tin mester. Subway den nomber di MiMami ta desea pa extende un invitacion cordial na henter pueblo di Aruba pa e “Toy Drive” cual lo tuma lugar Diasabra awor entre 10’or di mainta y 6’or di atardi na Cas di Cultura. E iniciativa aki ta entre otro pa concientiza nos comunidad di e importancia di duna, especialmente na esnan di menos recurso, justamente durante un periodo asina importante y bunita manera December. Subway ta hasi un yamada pa e causa noble aki; ban uni y di e forma aki yuda colecta mas coi hunga cu ta possibel pa asina nos por duna un mucha cu no lo a haya nada pa pasco un regalito y hasi su curazon contento. Con bo por yuda? Na cas nos tur tin coi hunga cu nos muchanan no ta haci uso mas di dje. Collecta esaki nan hunto cu bo yiunan y laga nan tambe forma parti di e proceso aki pa asina nan sinja e importancia di duna y balora. Alabes e lo ta un momento agradabel entre major y yiu. Hunto e ora tambe por bin drop e articulonan diasabra awor na Cas di Cultura entre 10:00am y 6:00PM. Lo bai tin un kerstboom chiquito unda cu e mucha por scirbi un deseo pa e mucha cu lo ricibi un regaldo. Hunto cu bo ayudo Subway den nomber di MiMami kier trece e Christmas Spirit den mas hogar posibel na Aruba door di haci un mucha contento cu un regaldo pa pasco. “Kindness is a gift. Everyone can afford to give”


text:
INFORME DI POLIS
KRALENDIJK – Awe mèrdia a drenta notifikashon di un pèrsona ku a bai sambuyá i no a regresá. Esaki a sosodé na altura di Captain Don’s Habitat. Mesora a informá Stinapa, helikòpter di Wardakosta, boto di sentronan di buseo, kompaña pa miembro di KPCN, ku a inisiá un búskeda ku a kontinuá te momentu ki solo a disparsé na horizonte. E búskeda ta kontinuá mayan trempan di mainta. Polis ta pidi tur persona ku subi laman ku boto pa tira un bista kisas por topa e persona.
FUENTE: KPCN/LIVE99FM


text:
Diamars atardi a tuma lugar e prome ‘Community Talk’ di Arubaanse Vereniging voor Accountants (AVA) na Renaissance Wind Creek Aruba Resort. AVA conhunto cu ENDYMION Permanente Educatie B.V. a organiza un debate tocante ‘Integridad, cultura y e desaroyonan den e ramo di Corporate Governance’. Panelistanan Margreeth Kloppenburg, presidente di NBA Faculty of Ethics, Culture & Behavior, Jeannette Solognier, specialista di AML y forensico y director di Compra N.V. Hubert Dirks a debati extenso hunto cu e publico presente riba diferente topiconan interesante.
Den nan trabao diario, accountants functionando como external auditors, pero tambe esnan cu ta traha den compania (publico) sa encontra dilemanan etico. E tema di integridad, cultura y corporate governance a trece un discusion interesante tocante irregularidadnan y fraude pero tambe e retonan den aplica proceduranan y standards riba un isla chikito na unda tur hende conoce otro. E concequencia di trato preferencial pa esnan conoci, ta hunga un rol ya cu ta perde e percepcion di fair chance pa un y tur. Durante e debate tambe a papia di un concepto di ley nobo pa un ‘Corporate Governance Code’. Den e siguiente lunanan lo tin meetings cu diferente stakeholders pa duna nan input y e Asociacion di Accountants sigur lo ta un di e stakeholders nan cu por trece hopi input den esaki y juda trece mas transpariencia den proceduranan.
E Community Talk tin como objetivo pa dialoga cu comunidad riba diferente topico manera e dilemanan etico y combersa cu miembronan den e sector ta juda trece perspectivanan nobo y diferente. E directiva di AVA ta contento cu un evento exitoso y AVA ta compromete su mes pa sigui organisa eventonan y charlanan den futuro pa ofrece nan miembronan y stakeholders mas perspectiva y asina aporta na comunidad di Aruba.


text:
Nos tur tin un famia, conoci of bisinja cu ta birando grandi y no tin niun hende pa cuida nan. Na anja 1988 mi a bay un conferencia di un luna na Suecia y di e tempo aki nan a usa e siguiente modelo. Ta traha a base di e barionan. Ta duna training na personanan interesa pa cuida e grandinan, mescos cu bo lo trata bo famia cu bo ta stima.
Nan mester ta dedica y cu amor pa e trabou cu nan ta hasi. E ciudadonan di e grandinan ta prepara pa atende cu e situacionnan hopi sensitivo cu ta bin cu e proceso di bira grandi. Bira grandi por ta un periodo di gracia, yena cu alegria. Bira grandi por bin tin ora cu hopi soledad, dolor, berguensa y duda. Incontinencia, perdida di memoria, demencia, cuido den e ultimo fase di bida (cuido paliativo), cuido di herida y uso di medicamento.
Ta posibel cu e partidonan politico por paga atencion na un structura asina? Nos famianan a cambia. Por ta e yiu of familiarnan ta biba leu di otro of den otro pais. Por ta cu e famianan mes ta den problema financiero y no tin pa yuda. Pero tin hopi structura cu por pensa unda cada gremio y personanan involvi ta duna un contribucion pa hasi e cuido aki asesibel y pagabel.
Finalmente ta e grandinan aki a cuida nan yiunan y a traha pa nos por tin un bida y un pais awe.
Ingrid Werleman


text:
Minister Plenipotencario na Washinton DC ta bishita Montgomery Community College (MCC) pa un posibel colaboracion cu EPI College.
Minister Plenipotencario na Washinton DC ta bishita Montgomery Community College (MCC) pa un posibel colaboracion cu EPI College.
Conforme e vision di Minister di Enseñansa y e mision di EPI College, bou maneho di su Director Ryan Maduro, EPI den futuro lo kier ofrece un combinacion di MBO Diploma y Associates Degree conforme e sistema Hulandes y Mericano.
Minister Plenipotencario na Washinton DC, Joselin Croes, a duna di conoce cu e deseo pa e cambio aki ta pa brinda e studiantenan na Aruba opcion di estudio, educacion online, y e posibilidad pa adultonan por haya certificacionnan cu ta util pa Aruba.
Actualmente EPI ta ofrece varios MBO Diploma riba nivel 3 y 4 den ingenieria, admistracion y salud y nan ta ofreciendo dos Associates Degree den Culinary Arts y Hospitality Management. E intención di EPI ta pa añadi otro vaknan manera Information Computer Technology, Nursing, Cybersecurity y pa ofrece un Associates Degree pa tur e vaknan cu nan tin awo na nivel 3 y 4.
EPI kier partner cu un of mas Community College na Merca pa yuda EPI cu e implementacion di nan mision. E partner aki mester ta uno acredita na Merca, e mester ta mas o menos mesun grandi cu EPI, e mester tin experiencia cu partnership internacional y e mester tin vaknan cu ta cuadra cu esunnan di EPI.
Despues di a bishita varios community Colleges, e tresnan cu a sobresali ta: Roxbury Community College na Boston, Montgomery Community College na Washington DC y Miami Dade Community College na Miami. Pronto un team lo biaha pa Boston pa bishita Roxbury Community College pa elabora riba un partnership pa introduci un Associates Degree den Information and Computer Technology y Nursing na EPI. Despues e team lo biaha pa Washington DC pa elabora riba un partnership cu MCC pa yuda EPI cu e cambionan cu nan ta desea. MCC ta conseha pa evalua kico ta e trabounan cu mester wordo haci, kico ta e materialnan cu EPI ta bay tin mester, cuanto e proyecto completo lo costa EPI y mira kico ta e miho curiculo pa EPI introduci. MCC ta conseha pa haci baby steps, dus cada un of dos aña introduci otro curiculo y poco poco haci e transicion.
E team di MCC tawata asina entusiasma pa por traha cu EPI y cu Aruba, cu nan a invita EPI pa forma parti di nan United Nations Sustainable Development Goals Open Pedagogy Fellowship Program y pa ofrece e studiantenan actual di EPI y di Aruba e oportunidad pa haya nan Associates Degree via e programa online di MCC cu ta costa entre USD 5000 pa USD 7000 pa aña. MCC ta ofrece mas di 50 Associates Degrees on-line cu por scoge di dje.
Minister Plenipotencario Joselin ta contento cu e logro aki y ta spera cu ora e team di EPI biaha pa Boston y Washington DC cu por logra proyectonan concreto cu por yuda mehora y modernisa educacion na Aruba y brinda mas oportunidad na jong y biew pa sigui studia.


text:
Na multiple momento nos a y ta critica e falta di plan integral y completo, entre otro riba tereno di energia. Na lugar di esey, pida pa pida, pa nos por guli mihor aparentemente, ta haya presenta kico lo ta e proposito a largo plazo. Asina nos a haya nos mes confronta atrobe cu introduccion di e relacionnan sospechoso na Venezuela di nos actual ministro encarga cu Energia, den su afan pa logra cumpra heavy fuel oil (HFO). Mientras no por nota avance significativo den e asuntonan clave pa yega na e metanan sensato en busca di un futuro menos dependiente di combustible fosil, ta bin e proposicion pa purba haya gobierno Mericano asina leu pa por haci un excepcion pa Aruba por cumpra na Venezuela.
Esaki naturalmente na un prijs preferencial, cu ta duna perspectiva pa gobierno local por haci bon papel cerca e ciudadania, cu a caba di haya e aumento di tarifa di awa y coriente pa guli. Cu e posible reduccion di prijs cu lo mester ta posible cu e compra di HFO barata na Venezuela, lo por baha prijs atrobe pa e consumidor local: pueblo a gana, gobierno a gana, y e amigonan di identidad oscuro tambe lo a gana.
E storia aki ta zona manera cu e ta: ātoo good to be trueā. Kico ta e situacion real? E regimen Chavista/Madurista te awe no ta logra aumenta produccion petrolero te na un nivel aceptable.Mientras algun aƱa pasa ainda e pais tabata produci na un nivel di casi 2,5 miyon bari pa dia, actualmente e industria ta asina kibra cu apenas ta yega na un produccion di alrededor di 780.000 bari pa dia, di cual ta exporta como crudo mas di 60%. Falta di inversion den innovacion y mantenimento ta haci cu produccion ta varia hopi, creando credibilidad pa benta di producto petrolero, cu ta ademas primeramente pa abastece e mercado local.
Un comparacion cu e bisiƱa ā politicamente menos cuestionable ā Colombia ta mustra cu e pais aki tambe tin un produccion actual entre 750.000 y 800.000 bari pa dia, pero cu e perspectiva pa crece te na 1 miyon bari pa dia pa fin di 2022. Gran parti di e exportacion di Colombia tambe ta den foma di crudo, y di menor forma den producto deriva di petroleo.
Ta importante tene na cuenta tambe āken ta kenā na Venezuela. E ministro por ta manehando cierto negociacion cu hende cu e conoce bon, pero no ta pornada henter e industria petrolero ta firmemente den man di e regimen autoritario socialista ey, cu no pornada ta sanciona pa practicamente henter mundo democratico, cu Union Europeo y Estadonan Uni na cabez, cu explicitamente a para tur importacion di crudo y producto petrolero di Venezuela den nan teritorio. Pregunta clave: Pakico Aruba mester busca pa yega na un trato cu e regimen dictatorial aki, si ni sikiera nan ta un partner di confia den sentido comercial, ademas di e sentido politico, unda ya caba ta rechazando relacion cu e regimen. No ta pesey e frontera ta cera? Localmentepor papia tocante habri frontera atrobe, pero pakico no ta splica cu e frontera ta cera pasobra na Den Haag ā Reino tin frontera cu Venezuela, no Aruba ā a dicidi cu e ta keda cera. Den e situacion aki ta mas cu logico cu no mester perde tempo mes cu e tipo di proposicion aki, cu ta ilustrativo pa e nivel di pensa gubernamental. Ta mihor sigui cumpra riba mercado regular, no di partner dudoso.
Di otro banda nos ta mira cu interes cu ta haci un yamado na empresanan interesa den inverti den un parke di molina di biento. Esaki lo por bay aumenta e porcion di energia di biento den e actual mix di fuente disponible, cu pa mas di 85 porciento ainda ta depende di Heavy Fuel Oil (HFO). E ta solamente un peticion pa mustra interes; nos no ta mira un plan pa logra, kico?
Ademas, den e actual situacion mundial di gran incertidumbre, acceso na gas natural barata tambe ta parce mas un ilusion, cu consecuencia cu lo por conta cu tardanza considerable den realizacion di un proyecto di suministro di gas na Aruba. Ademas, atrobe gobierno ta enfatiza e posible papel di Aruba como hub regional pa suministro di gas natural na cumprador di exterior. Nos mester keda mustra cu suministro di gas natural den gran parti di nos region ta un realidad pa hopi aƱa caba, unda ta anos ta entre e ultimonan pa join e competencia. Di dos cos uno: sea na nivel gubernamental nos representantenan no ta na altura di e desaroyonan aki, o conscientemente nan ta ignora e realidad aki. E motibo pa keda enfatiza esaki ta cu, ora no por realiza benta di gas na tercer, ta e consumidor na Aruba ta bira e base exclusivo pa amortiza henter e inversion aki, cu ta encera ademas e inversion costoso y innecesario di un tuberia cu mester core di San Nicolas te na facilidadnan di WEB. Esey ta significa cu produci energia electrico y awa na prijs razonable ta bira praxticamente algo ilusorio.
Loke ta haci falta no ta solamente un plan integral, presenta di un solo tiro pa por valora cada pieza di e conhunto, sino tambe cu un contenido realistico, sin e desviacionnan pa faborece e contactonan ālegendarioā di e ministro, cu nunca a trece algo concreto ni drechi pa Aruba.


text:
Bo tin algun pregunta? Klek riba e siguiente link.Tuma kontakto >
Publiká riba 24 September 2019
Ministerio di Finansa den koperashon ku Inspekshon di Impuesto i Landsontvanger a hasi hopi esfuerso pa por reanudá nan servisio na publiko. Entretanto tin diferente lokalidat kaminda ta duna servisio temporal na públiko. Aki ta duna un bista di e servisio ku ta duna i na kua lokalidat.
Landsontvanger
Ontvanger a kuminsá duna servisio na CPost Punda entrante 19 di sèptèmber 2019.
Pago di belasting i prima
Por hasi tur pago di belasting i prima manera Inkomstenbelasting,
Omzetbelasting, Winstbelasting, Onroerendezaakbelasting, AOV, Cessantia,
Depósito di Vreemdelingen i tur otro tipo di pago na lokèt di Ontvanger
na CPost Punda, Plasa Wilson “Papa” Godett 1.
Pago di impuesto i prima ta kontinua normal via di banko i PAGOmátiko.
Duna informashon
Informashon general ku tabata duna na bali di Ontvanger, manera
“debiteurenoverzicht”, dokumento di “betalingsgedrag”, stèmpel i
formulario di “definitief vertrek” ta tuma lugá na e bali di Ontvanger na Cpost.
Tambe por entregá karta pa Ontvanger, stèmpel aangifte, entregá kopia di
Bezwaarschrift i otro dokumento destiná pa ontvanger.
Pago di number di outo
Pa loke ta trata belasting pa outo. Entrante djaweps 19 di sèptèmber por hasi
pago di number pa vehíkulo nobo solamente na lokèt di Ontvanger na CPost
Punda.
Na lokalidatnan temporal di Ontvanger na Girobank Scharloo, ACU i
CPost Groot Kwartier lo no por hasi pago di number pa vehíkulo nobo mas.
Tur otro pago di number di outo ku tabata hasi na diferente lokalidat di
Girobank, ACU i CPost lo sigui normalmente.
Servisio na lokèt di Ontvanger na SVB
E lokalidat na SVB lo sigui duna siguiente servisio:
– kambio di vehíkulo pa otro doño (“overschrijving”);
– buska plachi di number pa vehíkulo nobo;
– entrega plachi di number;
– benta di stampia i “dokterverklaring” pa reibeweis.
Orario di bali i kaha na Cpost
Orario di bali di Ontvanger na CPost Punda ta 7:45 pa 11:30 i 13:45 pa 15:30
Orario di kaha di Ontvanger na CPost Punda ta 7:45 pa 15:30
Ontvanger su number di telefòn na Cpost ta 433-1111
Orario di bali i kaha na SVB
Orario di kaha di Ontvanger na SVB ta 7:45 pa 11:45 i entre 13:45 pa 15:30.
Ontvanger su number di telefòn na SVB ta 434-4100.
Inspekshon di Impuesto
Inspekshon di Impuesto a alargá e término pa empresario pa hasi aangifte i pago di OB i LB te ku djabièrnè 20 di sèptèmber 2019
Pa e empresario
Djaluna 16 di sèptèmber 2019 ta e último dia pa hasi aangifte i pago di omzetbelasting, loonbelasting i primanan sosial over di ougùstùs 2019. Relashoná ku e situashon di hospedahe temporal di Inspekshon di Impuesto i Ontvanger a alargá e término pa entregá deklarashon di Loonbelasting i Omzetbelasting te ku djabièrnè 20 di sèptèmber 2019. Por fabor tuma nota di esaki.
Unda empresario ta hasi aangifte
Por hasi aangifte di pago di omzetbelasting, loonbelasting i primanan sosial tantu na:
• lokèt di Inspekshon di Impuesto na Pietermaai Parkingmall unit 16a i 16b;
• lokèt di Ontvanger na Cpost na Punda.
Fecha nobo pa entregá deklarashon di entrada (Inkomstenbelasting) a bira 2 di desèmber 2019
Pa esun ta kobra salario
Te ahinda Inspekshon di Impuesto no por duna e servisio nesesario pa klientenan por hasi deklarashon di entrada online. P’esei a hala e tèrmino di entregá deklarashon di entrada (aangifte inkomstenbelasting) di djaluna 16 di sèptèmber pa e fecha nobo ku ta djaluna 2 di desèmber 2019.
Entregá dokumento
Pa entregá dokumento manera deklarashon di entrada, verzoekschrift òf bezwaarschrift klientenan por akudí na e ofisina temporal di Inspekshon di Impuesto na Centrale Debiteurenadministratie den edifisio di Pietermaai Parking Mall Unit 16A i 16B na Pietermaai. Ora di ofisina ta 08.00 te ku 11.30’or i di 14.00 pa 15.30’or. Pa informashon por yama number 432-8400.
A habri un ofisina na WTC pa atende deklarashon di entrada
Pa mayor ku yu ku ta studia ku beka di DUO
Inspekshon di Impuesto a habri un ofisina na WTC pa atende deklarashon di entrada pa mayornan ku tin yu ku ta studia ku beka di DUO. Mayornan mester presentá ku kopia di e ’aangiftebiljet’ 2017 òf 2018 ku a entregá online. Personanan ku bin entregá un deklarashon di entrada di tersera persona, mester presentá ku un apoderashon. Komo e sistema di kòmpüter no ta asesibel ahinda, lo yena e formularionan por lo pronto na man.
E ofisina kaminda ta atende deklarashon di entrada pa mayor ku yu ku ta studia ku beka di DUO ta keda den e filial bieu di MCB na WTC na Piscadera. Oranan di ofisina ta di 08.00 te ku 11.30’or i di 14.00 pa 15.30’or.
Stèmpelformulier pa persona ku ta emigrá
Pa personanan ku mester emigrá, e proseso pa haña e stèmpelnan nesesrio pa emigrá ta komo lo siguiente:
1. Ta bai na ofisina di Ontvanger na Cpost ku un karta di garantia di por ehèmpel e dunadó di trabou, ku lo keda responsabel pa un eventual debe ku keda atras di e persona ku ta emigrá;
2. Si Ontvanger bai di akuerdo ku e karta di garantia, Ontvanger ta stèmpel e formulario;
3. Despues e kliente ta bai na e lokèt di Inspekshon di Impuesto na Pietermaai Parking Mall Unit 16A i 16B, kaminda e ta haña stèmpel di Inspekshon di Impuesto. E aangiftenan di Inkomstenbelasting te ku fecha di emigrashon mester ta hasí.
.


text:
Kòntròl di MEO a sigui na algun supermerkado i tambe restorantnan na aeropuerto Hato. Na Alves no a konstatá ningun iregularidat, pero na Esperamos si a haña algun produkto ku a pasa fecha.
Loke a sorprendé funshonarionan di kòntròl t’e kantidat di produkto na benta pa pasahero ku nan a topa den restorantnan di aeropuerto Hato. Pa colmo de los colmos, nos por informá ku base p’e kòntròl aki ta un keho ku MEO a risibí di turista ku a kumpra kos ku a pasa fecha na nos aeropuerto.
Mas aleu nos tin ku Servisio Veterinario a laga dera tur karni ku fecha kaduká ku a deskubrí djabièrnè último. Remarkabel ta ku despues di un análisis a resultá ku e kantidat di karni ku no ta apto pa konsumo a resultá muchu mas ku e 23-mil kilo ku nos a mèldu djabièrnè último. Aubrey Janga tin e reportahe.
Bron: Telecuracao Multimedia


text:
HONOR NA NOS HÓBEN PELOTERONAN Invitashon na Pueblo di Kòrsou pa huntu nos duna honor na nos ekipo kampion Internashonal di Little League
MINISTERIO KONSERNÍ ENSEÑANSA, SIENSIA, KULTURA & DEPORTE
HONOR NA NOS HÓBEN PELOTERONAN
PUBLIKÁ RIBA 28 OUGÙSTÙS 2022
Invitashon na Pueblo di Kòrsou pa huntu nos duna honor na nos ekipo kampion Internashonal di Little League
WILLEMSTAD – Gobièrnu pa medio di esaki ta invitá pueblo di Kòrsou pa huntu, nos ban duna honor na nos muchanan mayan djaluna 29 ougùstùs 2022, na Plaza Brion Otrabanda. Nos hóbennan a konkistá e título di kampion Internashonal di Little League 2022, na Williamsport, Pensilvania. Pa e motibu akí nos ta duna honor na nan pa a pone nòmber di nos dushi Kòrsou bria den hinter mundu.
E programa ta kuminsá for di airopuerto Hato ora nan yega pa 15:15 di atardi for di Estados Unidos. Nan ta keda risibí pa Minister di Enseñansa, Siensia, Kultura i Deporte sr. Sithree van Heydoorn huntu ku demas Minister nan di Gabinete Pisas. Despues di esaki Gobièrnu lo sòru pa un almuerso pa nan i pa 17:00 nan ta sali den un trailer direkshon Plaza Brion. E trailer ta pasa e ruta di Karnaval kompletu i na Tesoro Building lo tin un stòp kòrtiku.
E aktividat na Plaza Brion ta programá pa kuminsá 19:00 i ta terminá pa 20.30. Durante di e aktividat lo tin diskurso di representantenan di Gobièrnu, entrega di regalo i animashon musikal di One Flavaz.
Pueblo ta keda kordialmente invitá pa sali kas i saludá nos hóbennan riba ruta i huntu duna honor i apresio na nos hóben peloteronan, pa e echo di a pone nòmber di nos dushi Kòrsou resoná na kanalnan di televishon i radio pa mundu kompleto sa ki grandi nos ta.
Di es manera akí, Gobièrnu di Kòrsou huntu ku pueblo ta gradisí nos muchanan pa nan hazaña impagabel.
Nos ta topa na Plaza Brion djaluna, 29 ougùstùs próksimo.
—
Sr. Sithree van Heydoorn
Minister di Enseñansa, Siensia, Kultura i Deporte


text:
Un caso cu a hala masha hopi atencion ta e caso AVESTRUZ di Benny Sevinger ex minister di AVP y actualmente aindaParlamentario di AVP. No solamente e caso di AVESTRUZ a halamasha hopi atencion sinembargo e decision di Mike Eman pa pone Benny riba lista ‘cueste lo que cueste’ pa purba scapa AVP como cu Benny semper tin su kring cu ta kere den dje ‘no matter’cuanto tereno el a “presta”, “horta” of bende y gana comision. Den e afan di Mike Eman pa sostene su amigo di pabou estaBenny Sevinger, Mike Eman a scoge pa laga un Robert Candelaria (kende ta para pa integridad) cu casi 800 voto pafor di Parlamento y insisti pa e sospechoso di husticia Benny Sevingerdrenta Parlamento. Pueblo ta esun cu tin e pen den nan man y proximo eleccion e actitud bochornoso aki di Mike Eman y AVP ta prohibi pa lubida. Aruba mester di hende drechi pa maneha e pais aki pa saca nos for di e crisis cu mundo a traspasa door di dje.
Caso AVESTRUZ ta den BULLPEN calentando pa 5 di September proximo:
E caso AVESTRUZ cual ta e caso unda Benny Sevinger ex minister di AVP, kende ainda Parlamentario, ta e sospechosoprincipal ta actualmente den Bullpen keintando pa 5 di septemberproximo. Ta trata di un investigacion masha grandi undainvestigadornan a biaha pa Corsou, Sint Maarten, Panama, Miami, Colombia segun fuentenan pa asina sigui diferente di e placanan ytransferencianan cu a wordo haci door di tur esnan meti den e casodi bendemento di terenonan di pueblo y kier a bira miyonario. Casi ful e bureau di ex minister Benny Sevinger a wordo deteni y otro overhoor. Ta trata di 22000 pagina di investigacion y desdeluna di september proximo e caso aki lo ta dilanti mesa berde y a programa como 4 luna pa trata e caso gigantesco di corupcion akipues di september te December. Aproximadamentejanuari/februari lo tin un veredicto di Hues. Desde september pa december pueblo lo cera conoci cu e cara real di masha hopisostenedor y fanatico di AVP kendenan tur ta meti den e caso aki. Benny Sevinger ta keda e autor y sospechoso principal cu a coopera y ricibi basta pago pa fabornan politico. Hopi ta a travesdi Fundacion Curason Berde cu ta su propio Fundacion. Otro nota cu a wordo constata cu Golden Rain Private Fundation cu cuentana ORCA Bank na Corsou tin un suma di 1.329.711 US Dollar y dicho cuenta ta wordo maneha pa e amigo infancia di Benny un talSussebeek. Aki tambe tin basta prueba y link pa cu e casohistorico aki. Pagonan cu posiblemente a pasa den maletanancarga cu cash y segun fuentenan esakinan a bay via Colombia kisas tabata mas dificil pa prueba. Un cos ta sigur Aruba lo ceraconoci desde september pa december cu e berdadero cara di AVP esta di Benny Sevinger sosteni pa su amigo Mike Eman.
Benny Sevinger sospechoso principal cu 5 encargo hopi pisa:
Ministerio Publico ta acusando Benny di 1. Valsheid in geschrifte (Falsificasion), 2. Oplichting ( Estafa), 3. Misbruik van Functie ( Maluso di poder), 4. Het aannemen van steekpenningen ( al dan niet handelen instrijd met zijn plicht) acepta soborno, 5. Opzettelijk gewoonte witwassen ( Deliberadamente y a proposito laba placa). Pues ta cargonan hopi pisa contra un ex minister di AVP amigo di Mike Eman.
Benny a paga su fiesta di su ‘birthday’ y cas cu placa di Avestruz:
Di acuerdo cu Ministerio Publico: In ruil voor giften werdenaanvragen voor overheidsterreinen “VERVALST”. Zo werd de verbouwing van het huis van Benny Sevinger en zijnVERJAARDAGSFEEST in het Holiday Inn betaald en kocht hijvia een stichting vliegtickets. Tin masha hopi NV’s ta wordomenciona den e caso aki. Manera Deshaun, Milero Investment, Island Estates, Zenwave y Pristine Estates NV, Damira, Lizner pa nombra algun pa pueblo por cuminsa compronde e magnitud di e corupcion y mafia di Benny Sevinger, Mike Eman y AVP. PuesMinisterio Publico tin suficiente prueba cu Benny a fiesta sucumpleaños y tambe a renoba su cas cu placanan ricibi den cambio pa fabornan politico. Wel e cos aki dia pa dia ta bira mas serio y desde september 5 lo ta bon pa TUR prensa incluso e “radiorochela” kendenan tambe a strica mas di 6 miyon, por cubrie caso aki y trece pida pa pida na Papiamanto crioyo pa henterpueblo por compronde e magnitud di sinberguenseria, corupcion, fraude y mafia con ministernan di AVP a atende cu patrimonio di pueblo. AVPO no por bolbe hamas den gobernacion!!!


text:
KRALENDIJK —
Algun dia pasá Juan Carlos Obregon Villanueva i Rosa luz Carrera Bejarano a kontraé matrimonio. Ta trata di e di 122 pareha, kende a kasa e aña aki na Boneiru te awor. E parti sivil a tuma lugá na un bich, pegá ku Aeropuerto Flamingo. Irma de Graaf-Cicilia di Burgerzaken a realisá e matrimonio. Esaki a sosodé den presensia di konosínan. Seguidamente e pareha a bai hasi un sakamentu di potret (‘photoshoot’), na Bellafonte Luxury Oceanfront Hotel, unda tin bunita área pa bon posishon di potrèt, pa entre otro kasamentu. Despues a pareha a kontinuá ku selebrashon huntu ku amigu i amiganan. Awor nan ta pendiente pa bai Perú, unda un gran parti di e famia di ámbos ta biba, pa nan kasa den un iglesia aya. Juan Carlos ta un persona konosí pa hopi hende na Boneiru. Ántes el a laborá hopi aña na Radio Nederlan Wereld Omroep, te na momentu ku e kompania a sera su portanan na 2012. Sigur un persona kende e esposa por konfia ku ta un hende serio i responsabel. E lo no desviá loke el a komprometé kuné. Portrètnan ta ilustrá e pareha resien kasa.


text:
OM i SZW ta aktua huntu kontra máluso sosten di corona
Departamentu di Inspekshon di Asuntunan Sosial i di Labor (SZW) ta investigá máluso di e sosten ku ta duna empresarionan na Hulanda Karibense en konekshon ku e krísis di corona.
Den por lo pronto shete kaso, Ministerio Públiko BES ta bai ofer na prosedimentu penal. E kasonan tin di aber tantu ku e Areglo di Emergensia di SZW, komo e Kompensashon di EZK i ta okurí riba tur tres isla. Ta spera e promé kasonan den korte na mei 2021.
A introdusí e Areglo di Emergensia di SZW i e Kompensashon di EZK na komienso di e krísis di corona pa sostené empresarionan na Hulanda Karibense den nan gastunan di salario i gastunan fiho. Aproksimadamente 700 empresa ta hasi uso di e areglonan di emergensia ku unidat SZW di RCN ta ehekutá.
Si tin señal di uso inkorekto di e areglonan, unidat SZW di RCN ta tuma kontakto ku e petishonario. Si resultá ku a paga di mas, hopi biaha den bon konsulta ku otro, ta deskontá òf paga bèk e montante. Si deliberadamente a duna informashon inkorekto òf a tene informashon atras, ta apliká lei penal. Por ehèmpel den kaso kaminda dunadónan di trabou ta risibí kompensashon di gastu salarial pero no ta paga nan empleado esaki. Òf si ta risibí kompensashon pa empleado ku no ta den servisio mas serka nan. Tambe OM BES ta aktua den kaso kaminda a duna sifranan di volúmen di benta muchu haltu. Pa awor no lo ofresé areglo.
For di komienso tabata kla ku tabatin riesgo riba máluso di e areglonan. Ta otorgá e sosten di corona a base di informashon ku e petishonario yena. E ta firma ku e informashon aki ta kuadra. A skohe pa e método aki e tempu ei, pa e sosten por yega serka e kompanianan afektá mas lihé posibel. E método ta rekerí integridat di e petishonario. Na momentu ku nan situashon kambia kompará ku nan situashon na momentu di aplikashon, kompanianan mester entregá un formulario di kambio. I si nan ta sospecha di ta risibí kompensashon eróneamente, nan mester mèldu esaki.


text:
Android
Android ta un sistema operativo basá riba e nucleo Linux. E sistema operativo akí ta diseña prinsipalmente pa telefon mobil ku un pantaya touchscreen, tablet i pa e asiná yamá "smartwatch", televishon i outo. Den komienso e sistema operativo akí a keda desaroyá pa Android Inc., un kompania ku Google a finansia ekonomikamente i mas despues, na 2005 a kumpra. Android a keda presentá na 2007 huntu ku e fundashon Open Handset Alliance (un consorsio di kompanianan di hardware, software i telekomunikashon) pa avansa e standart abrí di telefonannan mobil. E promé telefon ku a lansa ku e sistema operativo Android, tabata e HTC Dream i el a subi merkado di benta den òktober 2008. E kantidat di bentanan di telefon mobil ku ta uza e sistema operativo ta mas haltu ku esnan ku ta huza e sistema operativo iOS i Windows Phone. Desde 2015, Android ta e sistema operativo mobil ku tin e kantidat mas grandi di usuario.
E eksito di e sistema operativo akí a hasiele un objeto di litigo riba tereno di patent i a hasiele un partisipante prominente den e asiná yama "Guera di patent di telefonnan mobil inteligente" (na Ingles, Smartphone patent wars). Segun dokumentonan sekreto ku e lèk na 2013 i 2014, e sistema operativo ta unu di e demasnan ku a keda di target pa agensianan di inteligensia internashonal.
E vershon básiko di Android ta karga e nòmber Android Open Source Project (AOSP)


text:
entrevista di atmishon (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 354 bia
- deskripshon: Un kòmbersashon entre direktor di un sentro di kuido na kas ku e kliente, kaminda ta palabrá kua kuido ku lo bai duna i e kantidat di ora ku lo tuma pa hasie.
- intake
- hulandes: intakegesprek
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
entrevista di atmishon
anterior i siguiente


text:
Nos famianan ta e cos di mas importante den nos bida. Expertonan a observa cu den tur sociedadnan cu nan a studia, famia ta hunga un rol crucial den e exito di individuonan. E influencia cu famia tin riba muchanan chikito por dura henter nan bida. Pesey famianan saludabel ta e fundeshi di un comunidad fuerte y saludabel.
Relacionnan di famia ta establece e fundeshi di futuro relacionan
E ser humano ta un criatura social. Nos ta diseña pa conecta y pa florece den relacionnan fuerte cu otro. E mucha su prome relacion ta cu su mayornan. Den su prome añanan, e mucha ta desaroya un conexion fuerte cu su mayornan. E conexion aki ta forma e perspectiva con nan ta wak nan mes y otronan. Un relacion fuerte entre e mucha y mayornan ta yuda desaroya un sentido di seguridad den nan. E calidad di e relacion intimo aki entre e mucha y mayornan lo influencia e mucha su habilidad pa forma y mantene relacionan ora e bira un adulto. Si e relacion aki ta fuerte, e mucha probablemente lo forma relacionan importante exitosamente.
Famia por cambia e desaroyo cerebral di un mucha
Un mucha su experiencianan for di un edad trempan ta establece un fundeshi fragil of fuerte den su comportacion, siñamento y su salud. Pa muchanan mas chikito, famia ta e lugar unda nan ta experiencia mayoria di nan experiencian y e mayornan ta nan prome maestronan y ehempel principal pa sigui. Mayornan responsabel, yen di amor, atencion, y un experiencia familiar positivo ta contribui na e desaroyo saludabel di e arkitectura di e mucha su mentalidad. Un famia saludabel cu ta lanta nan yiu bon ta wordo asocia cu un miho regulacion emocional, obediencia, studiamento academico, competencia social y resiliencia.
Famia por yuda establece un bon salud mental pa e mucha
Durante adolescencia, peer pressure ta cuminsa kita e influencia di e mayornan, sinembargo e forsa di e famia ta sigui hunga un rol importante den e formacion di e hoben su desaroyo. Ora tin un famia fuerte cu relacionan postivo, esaki ta wordo asocia cu nivelnan mas abao di depression y delinciencia bao hobenan. Problema psikologico, mal comportacion y depresion bao hobenan ta wordo reduci significantemente cu e apoyo di mayornan. Nivelnan modera di control y monitoreo tambe ta mustra di yuda preveni un comportacion asocial bao nos hobennan. Estudionan di profesionalnan tambe ta mustra cu bon tradicionan familiar ta yuda e hobennan forma nan sentido di identidad y ta lanta nan confiansa propio. Lasonan familiar positivo tambe ta yuda e hoben pa por lidia cu momentonan di crisis y otro tipo di problemanan. Sinembargo, relacionan familiar negativo den un seno familiar cu tin problema, por afecta un hoben su comportacion negativamente. Ademas esaki por afecta negativamente nan salud mental y social como adultonan.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
E siman aki, Prome Minister Evelyn Wever-Croes conhuntamente cu demas Minister den Reino a biaha pa New York pa atende e apertura di e Asamblea General di Nacionnan Uni. Den transcurso di siman lo tin varios reunion programa, especialmente cu Secretario General sr Antonio Guterres na unda tin e oportunidad pa cada isla trece nan puntonan di preocupacion padilanti.
Pa Aruba e reunionnan aki ta sumamente importante ya cu e isla ta den e etapa di recuperacion despues di covid. Nacionnan Uni ta boga pa duna un tipo di “kwijtschelding” of subsidio na paisnan cu mester a cera debenan halto durante pandemia y e punto aki tambe lo wordo treci na mesa durante e reunion.
Encuentro topico educacion
Prome Minister tambe a wordo invita pa atende den nomber di Reino e cumbre riba educacion. Esaki ta un encuentro di Nacionnan Uni cu diferente paisnan pa analisa e retonan nobo cu tin riba tereno di educacion en general den desaroyo di e paisnan despues di Covid. Prome Minister lo hiba palabra durante e cumbre aki y lo trece dilanti con Aruba ta atendiendo cu e retonan aki.
Igualdad di Genero
Prome Minister lo reuni tambe cu UN Women cu ta un agencia di Nacionnan Uni cu ta yudando Aruba cu e “gender policy”, cu ta e maneho riba derecho di hende muhe na Aruba.
Pa cu e tema aki, lo tin algun conferencia organisa na unda Prome Minister lo hiba palabra y lo mira si por haya fondo pa yuda Aruba atende cu e tema aki na un forma mas eficiente.
Tur hende a wordo afecta durante e pandemia di Covid19 pero e muchanan, e grandinan y e hende muhenan ta esnan cu mas a wordo afecta. Pa e motibo aki ta considera importante pa para keto na e rol di hende muhe den sociedad evitando asina di core e riesgo cu nan lo keda aun mas atras den desaroyo, perdiendo asina e lucha y sacrificio di e hende muhenan di generacionnan anterior.
Relacionnan exterior
Otro reunion cu Prome Minister lo atende ta esun cu “State Department”, cu ta e departamento cu ta atende cu relacionnan exterior. Durante e reunion aki lo toca e tema di Venezuela, e rafinaderia y otro temanan importante.
Por ultimo, Prome Minister tambe a wordo invita pa Clinton Foundation cu ta un fundacion di e ex presidente di merca Bill Clinton, di Hillary y Chelsea Clinton, cu a hiba palabra den un encuentro ora ta trata di resiliencia.
Esaki ta algun di e reunionnan y encuentronan pa e siman aki na New York. Mas den transcurso di siman Prome Minister lo duna un relato extenso riba cada un reunion y e logronan di e reunionnan aki pa pais Aruba.


text:
Crisely Ralf koroná komo Marvelous Queen 2020
Crisely Ralf koroná komo Marvelous Queen 2020
Ya pa di dos aña konsekutivo sra. Marvelin Hous di Marvelous Production ta koroná un dama komo Marvelous Queen.
E título di Marvelous Queen ta para pa un símbolo di forsa i balentia di un dama ku di un òf otro manera a sobresalí.
Crisely a kompetí den Miss Pre-Teen Curaçao na aña 2017 i a salí promé finalista. Na mart 2020 Crisely a biaha urgente pa eksterior huntu ku su mama na momento ku dòkter nan a diagnostiká ku Crisely tin kanser. Ku apénas 15 aña di edat Crisely a hañ’é den un bataya asina grandi ku nunka e por a pensa. Pero danki na Dios tur kos a bai bon i Crisely por a regresá bèk Kòrsou.
Komo un ‘role model’ asina yòn Marvelous Production a koroná Crisely Ralf durante di e sertámen final, komo e Marvelous Queen 2020 ku ta demostrá ku den bida nos tin ku sigui lucha pa nos mes i ku Dios semper tin e último palabra.


text:
RELIGION
NA E PERSONA CU A DESVIA DEN ADULTERIO, DEN DIVORCIO Y DEN BRUHANAN.
Bo ta casa den e Sacramento y toch bo ta sigi den adulterio. Bo no...
Scirbi pa Pastor Marcel Balootje; OH DIOS, TENE MISERICORDIA DI NOS DURESA DI CURAZON.
For di unda duresa di curason ta bini, of mihor bisa for di unda un...
Santo Sacraficio di misa na Alto Vista 1 di October 2022 y na kapel Centro Curason di Maria (Blue Army Center)
Diasabra mainta ta cuminsa resa Santo Rosario pa 6.15. Na Alto Vista y Kapel na...
Pastor Marcel Balootje.; PROTEHA BO YIU, DI TUR SORTO DI MALDAD.
UN EDICION SPECIAL. Proverbionan 8:13 ta para scirbi: E temor di Señor ta pa odia maldad,orguyo,arogancia...
Oracion di dia 29-9-’22
Un feliz dia cu awacero di bendicion. ”Mi ta sigura bo: boso lo mira shelo habri...


text:
Recientemente Minister mr. Andin Bikker a completa entrega di un cargamento grandi di material di trabou na Cuerpo di Bombero. Ta trata aki di entre otro tanki- y mascaranan di oxigeno nobo, ekipo specialisa pa yena y mantene esakinan, camaranan infrared specialisa pa detecta victima memey di huma y candela, y unidadnan moderno di comunicacion pa por manda señal pa bomberonan den un candela of sitio di desgracia. E tankinan di oxigeno ta material cu no a haya e debido atencion bou di e gobierno anterior, ya desde 2013 Cuerpo di Bombero tabata pidi atencion pa haya reemplaso di e materialnan aki.
No obstante e retonan di e pandemia y e situacion financiero di nos pais, e Gabinete actual a logra riba proposicion di MinisterBikker pa aloca fondonan pa por a manda bestel tur e material cual ta escencial pa e trabou di Departamento di Bombero.
Entre e ekiponan nobo tin como 80 set di ekipo personal pa uzodi e bomberonan, cu ta consisti di mask- y tankinan nobo di oxigeno pa bombero bisti durante candela. Nan tabata uza e tankinan bieu cu pues ya desde 2013 bin ariba tabata rekeri hopimantencion y cada bes tabata crea retonan adicional pa e Cuerpo di Bombero por eherce nan trabou debidamente. Tambe bomberonan tabata keha cu e aire den e tankinan bieu tabatacaba hopi lihe, locual ta stroba nan di traha den un candela. Cu e tankinan nobo por keda como 1/3 parti mas di tempo combatiendo un candela, cual ta un adelanto enorme. Cu adkisicion di mask-, tankinan nobo, ekipo nobo specialisa payena y mantene esakinan, e camaranan infrared y sistema di comunicacion nobo, sin duda lo garantisa un funcionamento mas eficiente y ta eleva e siguridad pa e bomberonan.
Sindicato SINBA a gradici e mandatario pa a logra busca tur e ekiponan nobo cu a yega Aruba y cu awor ta bay den uzo na e Cuerpo di Bombero. Nan a keda contento cu Minister Bikker y Gabinete Wever-Croes si a duna oido na nan peticion pamaterial di trabou nobo y a cumpli.
E mandatario a yama e bomberonan pabien cu e ekiponan noboaki y a informa cu lo sigui adelanta trabou riba otro temanan di ekipo di trabou pendiente y a desea nan hopi exito y forsa den nan trabou diario.
—-


text:
KOMUNIKADO DI KUERPO POLISIAL KÒRSOU Tópiko: kaso di hinkamentu ku morto.
KUERPO POLISIAL KÒRSOU
KOMUNIKADO DI KUERPO POLISIAL KÒRSOU
no.: 342 / 2016
Fecha: 5 òktober 2016
Tópiko: kaso di hinkamentu ku morto.
________________________________________
Djárason 5 di òktober 2016, alrededor di 10.40 or, Sentral di Polis a risibí yamada di un kaso di hinkamentu ku a tuma lugá riba Antillenweg na altura di un snèk.
For di investigashon preliminar a resultá ku e hòmber sospechoso ku ta bisiña di e víktima, sin ningun motibu te na e momento aki, durante di un persiguishon na pia for di Caicosweg te Antillenweg, a hinka su víktima na vários parti di su kurpa ku un opheto skèrpi. Personal di ambulans a duna e víktima ku ya tabata den un situashon kritiko asistensia, pero sin resultado deseá. E víktima a bin fayesé na e sitio di delito. Kontinuando ku e investigashon rápidamente despues di e akto alrededor di 10.45 or, polis a detené e sospechoso R.A.M. nasé na Kòrsou, di 20 aña di edat na su kas.
Alrededor di 12.25 or, dòkter Maduro a konstatá morto di e víktima Orlando Mejia Ortiz nasé na Colombia dia 15 di òktober 1977 i riba òrdu di fiskal di Ministerio Públiko a konfiská e kurpa pa mas investigashon.
A presentá e sospechoso dilanti di un fiskal ouksiliar ku a ordená su enkarselamentu pendiente mas investigashon Investigashon den e kaso aki ta kontinuá.


text:
Minister Dangui Oduber: E desaroyo di “Port City” na Oranjestad a keda aproba
Published on January 29, 2019
Cu aprobacion di Minister di Turismo, Salubridad Publico y Deporte lo bay inicia e transformacion di e area caminda nos waf ta situa. E obhetivo ta pa converti e area aki yama Port City den un area atractivo y vibrante pa Oranjestad y e comunidad henter di Aruba como tambe pa nos turistanan, door di combina usonan di recreacion, residencianan y negoshinan. Port City lo bay conecta hende, e zona urbano y e ciudad di Oranjestad y tambe nos lama caribense. E plan ta consisti di un area di aproximadamente 20 hectar y lo inclui un parke hopi grandi accesibel pa publico. Inversion total di e proyecto aki ta calcula na 550 Miyon Dollar cu un duracion di 10 aña, di locual 500 miyon lo ta inversion di inversionista y contratistanan priva.
Proyecto Port City, un desaroyo urbano ta un resultado di un tremendo colaboracion entre Minister di Turismo, Salubridad Publico y Deporte conhuntamente cu Aruba Ports Authority (APA), Directie Infrastructuur en Planning (DIP), Dienst Openbare Werken (DOW), Aruba Toursim Authority (ATA), como tambe Port of Amsterdam International den funcion di consehero.
Un desaroyo unico
Desde e mitar di decada 90 diferente gobierno a formula plannan pa mehora e cuidad di Oranjestad, cu e miras riba e transformacion di e terminal di cargo. Awor cu e terminal di cargo a move pa Barcadera, e tempo a yega pa cuminsa e proyecto di transformacion di mas grandi den Aruba su historia. Port City lo ta unico den ambos e vision y escala. Cu un parke publico dilanti e lama (waterfront park) combina cu desaroyonan di “real estates” commercial, desaroyonan residente, hotel estilo boutique, edificionan pa Oficina, den combinacion cu areanan recreacional. E configuration di tur e funcionamentonan aki lo crea un ambiente di cuidad(city vibe), pero manteniendo nos caracteristicanan cultural di nos isla. E area cu lo wordo desaroya, lo ta di unda e terminal crusero ta actualmente te cu e beach di Bushiri y e lo inclui un caretera cu bista pa lama, bunita bista y espacio pa parkeo.
Creando conexion sostenibel
E vision principal pa cu e transformacion di e area aki ta pa crea conexion na un manera sostenibel. E intencion di Port City ta pa crea un cooperacion combina entre organisacionnan den diferente zona na Aruba sin cu ta baha balor na otro areanan ariba Aruba. E proyecto aki lo complementa y fortalice e cuidad di Oranjestad por complete, creando oportunidadnan economico nobo. E conexion cu e beach di Bushiri ta di mesun importancia ya cu e inclusion di e area di beach publico aki lo aumenta e apelacion di Port City y reduci e presion riba e otro beachnan di Aruba. Pesey ta rekeri pa e area cu ta rondona Port City ta wordo desaroya precisa y simultaneamente. E beach di Ex Bushiri lo wordo desaroyo pa communidad tin acceso na un beach completamente nobo y drecha.
E forsa di colaboracion y e siguiente pasonan
E perseveracion di e toke Arubiano ta e componente principal di e desaroyo di Port City. A pone hopi enfasis riba emplea un mixto di expertisio di “stakeholders” na Aruba y den exterior. Gobierno di Aruba ta hunga un rol sumamente importante y significativo den e proyecto aki y ta un partner esencial pa sigura e exito di e proyecto. No solamente pa incorpora su vision, pero tambe pasobra e tin un rol importante den facilita e proyecto. Door di asumi e responsabilidad den e aprobacion di e masterplan, e consistencia deseabel pero tambe e seguridad di calidad y stabilidad.
Minister Dangui Oduber a duna luz berde pa e proyecto por inicia, asina cu e diseño final y modelo financiero ta cla. Consecuentemente, desaroyadornan priva lo wordo invita pa entrega nan proposicion di e desaroyo.
Scroll To Top


text: Diadomingo atardi a drenta informe di un incidente cu hende herida na Citgo Sero Blanco pompstation, mesora a dirigi tanto polis como tambe ambulans na e sitio. Na yegada di e patruya a bin compronde cu aki ta trata di un caso unda cu ora cu tabata yenando gasolin den e tanki e mama pa un of otro motibo lo tabata tin pura y no kier a warda pa e homber mes saca e slang for di e tanki di gasolin di e auto y ora e mama a baha for di auto pa saca e slang, e mucha chikito net na e momento ey tambe lo a baha for di auto. A bin resulta cu e pomp no tabata cla di yena gasolin ainda y ora e mama a saca e slang, e gasolin ainda tabata core y a basha riba e mama y den cara di e mucha chikito. Na yegada di e ambulans nan a atende e mucha na e sitio y despues a transporte pa hospital.


text:
Uncategorized
Direktiva ke bira kampeon pa di promé biaha for di 2012: R.S./AGT/CPS a firma Stephan Vidal…
This content is exclusive for members
Register or login to unlock this article
Uncategorized
El a dal doblete base yen: Andujar ku 3 RBI pa Piratas…
E pelotero dominikano Miguel Andujar a kuminsá ku su bate kayente den e tim di Piratas.
E la bisa tambe ku e ta sinti sumes hopi kontentu den e tim di Piratas.
Miguel Andujar ayera a bati un doblete ku base yena pa empuhá 3 kareda i yuda e tim di Piratas gana di Reds di Cincinnati ku skor di 4-1.
Ela fungi komo batido designa.
Uncategorized
Nan no ke sa kiko Colombia ta opiná: 5 di 6 tim no ke presensia di Libis…
Deporte 5 Star a kombersá awe mainta ku un dirigente di un tim di sòftbòl femenino di doble A, i e la bisa nos ku e la tuma nota ku tin sirkulashon di karta ku a bini for di Colombia relashoná ku e sòftbolista Libis Hurtado.
E dirigente a deklará na 5 Star ku klupnan no tin interes kiko nan ta bisa i pretendé na Colombia. Paso despues di a tuma nota loke ku e sòftbolista Colombiano pitcher a hasi despues di wega di final Colombia nan no ta deseá di mira Libis por lo pronto den nos kampeonato.
Esei nos klupnan ta para pe.
Di 6 Tim di doble A, 5 a pone bon kla, ku pa nan e lansado di Colombia no ta wèlkòm pa hunga huntu nan.
Uncategorized
Muhé tailandes kondena na morto pa venená su yunan
BANGKOK – Den fin di siman ku a pasa wes di korte di hustisia na Tailandia a kondena un muhé Tailandes na kastigu di morto debí ku a hañe kulpabel di a asesiná su kuater yunan
E muhé tailandes identifiká komo Natthiwan Pattanis tabata un adikto na droga i a pensa pa yega na sèn pa eksponé su yunan riba Facebook.
Natthiwan Pattanis a pensa ku elo bai hasi manera su yunan ta malu pa asina pidi donashon pa e haña plaka pa atendé ku su adikshon di droga.
Den e kaso aki Natthiwan Pattanis a duna dos di su yunan venenu bebe pa asina demostrá kon malu nan ta.
Entodo kaso Natthiwan Pattanis a kometé e barbaridat pa duna dos di su yunan venenu bebe ku konsekuensia ku nan a bin fayesé. Wes ku a atendé ku e kaso aki a indika ku lokual Natthiwan Pattanis a hasi ta pone ku no por bai otro sino kondené na kastigu di morto.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Sentensia den kaso inex….. Robo di 600 kilo di kokaina for di warda di polis un frakaso total
Colon ta e promé barku ku ta trese karga pa almasená na Bullenbaai
Trending
-
Lokal7 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Ta kiko parlamentarionan a bai hasi Ulanda anto?
-
Lokal4 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Colon ta e promé barku ku ta trese karga pa almasená na Bullenbaai
-
Lokal6 days ago
Kuminsa ku kouseband…… “Nos tur ban kunuku, planta i krese nos pais”
-
Lokal7 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal
-
Lokal4 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).


text:
SIMAN DI VACUNACION DEN AMERICAS “Vacunacion: hinca bo miho goal”
Den cuadro di ‘Siman di Vacunacion den Americas’ Departamento di Salud Publico, Seccion Cuido Salud Hubenil (Jeugdgezondheidszorg) conhuntamente cu Wit Gele Kruis (WGK) ta organisa un extra campaña pa muchanan naci na aña 2009 cu te ainda no a haya e vacunanan di refuerso na edad di 4 aña. Ta trata aki di dos vacuna: uno contra difteria, kinkhoest, tetanus y polio (DKTP) y uno contra cacheton, sarampi y sarampi Aleman (MMR). Esaki ta tuma luga diarason 30 di april di 7’or di mainta te cu 7’or di anochi na consultorio di WGK Noord, Sta.Cruz y San Nicolas. Esaki ta conta pa tur mucha naci na 2009 di cualkier bario cu falta e vacunanan menciona. Ta pidi mayor pa trese e buki di vacunacion si esaki ta disponibel. Lo no tin ningun gasto envolvi pa vacuna bo yiu. Hasi uso di e oportunidad aki pa vacuna bo yiu!
Desde 26 di april te cu 3 di mei, paisnan den e region panamericano, conhuntamente cu Organisacion Pan Americano di Salud (PAHO) y otro partners, ta celebra e di diesdos (12) edicion di ‘Vaccination Week in the Americas’. E tema regional pa e siman di vacunacion 2014 ta “Vacunacion: hinca bo miho goal” (“Vaccination: your best shot”). E yamada aki pa tuma accion a keda scogi pa enfoca riba e importancia di ta proteha contra malesanan prevenibel pa medio di vacuna y particularmente sarampi y sarampi Aleman den contexto di celebracion di Copa Mundial benidero na Brasil. Di e 32 paisnan participando den Copa Mundial, 19 a raporta casonan di sarampi na 2013.
E region panamericano a interumpi transmission endemico di sarampi na 2002 y di sarampi Aleman na 2009. Paisnan den nos region ta finalisando e proceso di documenta y verifica e eliminacion di sarampi, sarampi Aleman y sindroma congenital di sarampi Aleman. Mientrastanto, sarampi ta circulando mundialmente y paisnan manera Brasil, Canada, Ecuador y Estados Unidos, a raporta casonan di sarampi liga na casonan importa di otro region. Aumento di biahamento internacional y movecion di hende den cuadro di Copa Mundial lo aumenta e riesgo di casonan importa di sarampi, sarampi Aleman y otro malesanan cu por wordo preveni pa medio di vacuna.


text:
Dialuna awo, 16 di mei, lo tin otro Rosario Bibo na kapel di Alto Vista cuminsando pa 7:30 pm. Cada persona por presenta su intencionnan personal of tambe general.
Nos ta den luna di mei, luna dedica na Mama Maria y lo pidi su intercesion pa guia tur cas di famia, tur hoben, adulto y henter e comunidad Arubano. Lo resa tambe pa paz mundial, pa caba cu tur guera y pa caba cu hamber rond mundo. Lo resa pa tur hoben cu ta den nan periodo di examen escolar. Pa nan por ta exitoso den esaki.
Comision ta invita hoben y adulto pa bin resa hunto dialuna awo, 16 di mei pa 7 or y mey di anochi na kapel di Alto Vista.


text:
• ✊🏾 • #TenemiSkèrpi
WILLEMSTAD, CURAÇAO – Gwendell Mercelina, Jr writes his sharp reflections and statements on the worldwide but also nation-wide Black Lives Matters effects in Papiamentu for his community. It comes as his first revelation part.
Esta bunita mira kon nos hendenan por uní, habri boka i papia di rasismo, publiká ki ora ku bo ke BLACK LIVES MATTER e dianan akí.
Ei mes ke grita djis pa konta, sin komprondé tuma tempu o profundisá riba e materia promé grita tambe ku ALL LIVES MATTER sin kompronde e esensia ku mester sera un buraku riba igualdat – ku NOS mes tin falta di dje.
Ku lucha manera e manifestashonnan mundial akí nos pais a sakudí Reino, región i mundu kuné 51 aña pasá ku 30 di Mei 1969 pero ainda ta bagatalisá e historia pa motibu di perspektiva institushonalisá den nos hendenan. E tabata un lucha laboral pero tambe rasial ku nos komunidat a gana riba igualdat, pa despues laga e bandera na palu di horka i no kana adelantá riba dje komo ehèmpel pa mundu.
Mientras mas i mas bo ta realisá ku e pandemia COVID-19 ta nada peligroso kompará ku e virùs humano di IGNORANSIA-20.
Paso mientras rasismo su razgonan ta mas kontrolá akí nos ta biba den un Reino pèstá ku prehuisio i diskrepansia ku nos ta keda ketu riba dje i tolerá paso ta riba nan sèn di impuesto nos ke sobrebibí sin kondishon.
Pero tambe nos ta ignorante na momentu id reflehá den nos famianan – kaminda falta di komunikashon, komprenshon i ta e igra di fulminá ku chèrchi o tentamentu pa motibu di sekso, rasa, religion, kredo, … paso te ainda ke papia di drechamentu di famia o por deskriminá riba bon o mal kabei, kua skol ba bai si ta HAVO – ‘VVO’ 🤦🏽♂, VSBO, ZMLK òf asta ki tipo di trabou bo tin, di kua bario bo ta, òf ta ken of kiko bo gusta.
Ta e mesun komunidat akí, te komunidat ku xenofobia ta afektá ora tin ku saka un man pé rumannan di pais den región por tin un dak pa kompartí p.e Venezolanonan mas resiente, Dominikanonan, Colombianonan, Haitianonan, Jamaikinonan etc.
Te mesun komunidat ku tin rasgonan a diskriminá un yu pa su orientashon seksual i venené ku pensamentu religioso partidario sin respeta e kresementu di kada ken su libertat/derechi fundamental. Òf di e bario kaminda e ta bin, proklamashon di figuranan koruptivo/no integro komo herue, violensia domestiko skondí paso no por papia di dje. Un pais ku machismo ta na òrdu di dia kaminda ta un pais ehèmpel emansipadó di igualdat di genero nos ta den mundu.
E mesun ku ta diskutí kubo riba e fiesta di mucha kaminda ‘zwarte piet’ no ta rasismo, pero no sa mes e diferensia di kon ta insentivá i siña nos muchanan algu sin por mirá o pensa solushonnan kreativo eliminando tur desigualdat inesesario.
E mesun ku a para laga mira kon e lucha di hóbennan pa un skol di fishi bai pèrdi pa mal maneho ser reflehá riba un plataforma nashonal, paso ta saka sèn djis pa saka pero no ta kòrda riba e sostenibilidat di e hende su esensia pa tambe tin oportunidat igual pa krese i bira un ser signifikante den bida.
E mesun komunidat ku lo preferá insentiva individualismo o materialismo, paso mientras e kos no stroba abo di drumi, bo no mester prekupá riba e lucha di igualdat kolektivo. Maske pa huntu nos tene man pasa riba e brùg!
Paso no ta paso tin libertat ta hasi ku nos tin libertinahe pa pasa riba otro su derechinan o keda habri nos berpùt di pensamentu djis paso nos tin e kòrta den nos kara sin importa sintimentu di un otro.
Pero tambe te mesun komunidat ku na fin di dia, ta skohe tòg pa ‘nami un ko pa mi vota pabo’ sin importá ku te mesun nan ku lo skohe tambe pa keda institushonalisá nos ignoransia ku ta pió ke rasismo sistematikó o deskriminashon. Lubidá riba e esensia nashonal o futuro generashon ku no mester bini pió ni mas sinberguensa pero mihó pa humanidat.
Ei mes mi tin speransa, ku es pregon ku mi ta reflehá aki ta un grupo minoritario ku su bos ta grita duru i ni maske kuantu influensia, posishon o poder nan ta kere di por tin. Lo surpasá ignoransia ku amor den balansa, paso e propósito ku ta bati foi mi esensia ta di sirbi un i tur ku un pashon hustu i skèrpi.
Tin dianan briante na kaminda, paso tin mas espasio pa transparensia, mas espasio pa realidat divino i tin fe pa kontra-arestá tur tempestat. Porfabor keda tenemi skèrpi‼❤🙏🏾…”
― Gwendell Mercelina, Jr. @wenshow ©
• ✊🏾 • TO BE CONTINUED
________________________________________________
📶 • #revolushonskerpi • #tenemiskerpi • #keepmesharp • #blacklivesmattertoo • #icantbreathe • #revelashonskèrpi • #speransateultimokosdipèrdè • #brightdayswillcome •
________________________________________________


text:
Minister di Cultura tabata presente na e premiere di ‘Blackout’
Minister di Cultura tabata presente na e premiere di ‘Blackout’
Un pelicula basa riba hecho real hibando nos bek den tempo di Segunda Guera Mundial na Aruba
Recientemente tabata tin e premiere di e pelicula ‘Blackout’ na The Movies Gloria. Un pelicula cu ta hiba nos bek den tempo, na aña 1942 pa ser exacto y ta conta nos un poco di kico a pasa e tempo ey durante Segunda Guera Mundial na Aruba. Basa riba hecho real, ‘Blackout’ ta enfoca riba e importancia cu Aruba tabata tin e tempo di Segunda Guera Mundial unda e refineria Lago y Arend tabata obheto di atake di e Alemannan pa motibo cu nan tabata e refinerianan mas grandi na mundo cu tabata yuda e aliadonan cu producto petrolero.
‘Blackout’ ta un pelicula dirigi pa Angel Soto, skirbi pa Ephrayim Odor, Angel Soto y Jurjen Abma cu actuacion estelar di Angel Soto mes hunto cu un elenco grandi di artista local manera Arnalda Lampe, Ephrayim Odor y Francis Toussaint.
Minister Maduro ta felicita Angel Soto, e elenco completo y tur esnan cu a haci e pelicula posibel, specialmente UNOCA y Prins Bernhard Cultuurfonds pa nan contribucion. Alabes, Minister Maduro ta invita pueblo di Aruba pa mira e pelicula aki pa haya sa mas di kico a pasa na Aruba durante Segunda Guera Mundial.